amanoisuno/poetBack huggingface dataset:
陸子履示秦篆寶 梅堯臣 
秦既并諸侯，斯乃一度量。鑄寶以永傳，萬世俾勿喪。精銅不生花，小篆著丞相。一沒咸陽宮，千秋事更王。陸君居洛城，客有來渭上。曰因農人耕，發壤破古藏。遂獲此物還，文完字何壯。始號爲皇帝，立語已超曠。意將愚黔首，釁起危博浪。其後同玉璽，不隨驪山葬。今蓄於君家，徒爾資奇尚。物以用爲珍，異時皆似妄。
王屋高送王屋知縣孫秘丞 梅堯臣 
王屋山高無猿猱，下有黄河水滔滔。天壇半夜見海白，光動古邑雞先嘷。雞先嘷，絕吠獒，巖居林栖吏莫搔。山膚有時得虞獵，不比彘肉烹連毛。聞君今去將效陶，縣前種柳芟蓬蒿。不問公田問民俗，民安事簡教兒曹。河南太守喜愷悌，如此可以無厭勞。
聽文都知吹簫 梅堯臣 
虞舜已去蒼梧野，秦女驂鸞無復下。簫管人間不解傳，帝樂部中能亦寡。欲買小鬟試教之，教坊供奉誰知者。晏識文公始致來，勸接賤生宜强且。乃呼側坐吹一曲，驚顧頓嘶堂下馬。吾妻閨中聞不聞，稚女扳簾笑嬌奼。未敢多聽便遣還，贈飲單杯向身瀉。
雜言送王無咎及第後授江都尉先歸建昌 梅堯臣 
白袍來，黄綬迴。來跨騫馿迴跨馬，麻源三谷桂花開。江都作尉入風埃，主人劉向西京才。心如明月無不照，恐君已到還鸞臺。
依韻和王景彝憶秋 梅堯臣 
隴首欲看飛去雲，槎頭安得卷輕輪。流烏不轉天邊日，乘馬猶知果下人。空渴魏臺冰在井，從悲楚客淚緣巾。炎炎赫日偏憎老，眼耳昏聾半塞塵。
七夕永叔內翰遺鄭州新酒言值內直不暇相邀 梅堯臣 
詰朝持鄭醖，向夕望星津。俗意願添巧，古心思變淳。予窮少陵老，公似謫仙人。獨對金鸞月，宮詞付小臣。
依韻和永叔久在病告近方赴直道懷見寄二章  其一 梅堯臣 
浴堂深殿近皇居，秋夕詞臣直宿初。宮女穿針爭落月，官奴持獨看殘書。萬家乞巧心無盡，斜漢飛光望有餘。枕上江山夢猶熟，五更風雨過簾疎。
依韻和永叔久在病告近方赴直道懷見寄二章  其二 梅堯臣 
玉轡瓏瓏出絳宮，青槐馳道曉煙中。塵頭尚裛洗車雨，馬耳前趨吹鬣風。聞說自將身許國，不須仍以醉爲公。我今才薄都無用，六十棲棲未歎窮。
文豹篇贈黄介夫 梅堯臣 
壯哉南山豹，不畏白額虎。澤霧毛雖雜鼮鼠，朝將具鬚暮爲乳。文章子雲久已許，還笑大夫費五羖。天子仗中儀勿舉，尾與旂常願看取。
送韓欽聖學士京西提刑 梅堯臣 
王朝慎常刑，恐民陷非辟。分命遣使車，謬枉得舉摘。兼之勸農桑，欲野無曠隙。韓侯夙所志，功利豈止百。茫茫唐鄧間，荒土無牛跡。邵閼廢未久，柘陽仍舊白。二地儻復營，萬世不可易。昔在漢家時，近親多占籍。苟或非膏腴，當應徒畿赤。每念輒歎嗟，未能俾盡畫。天將富斯民，事與願不隔。其易謂何如，拾芥由琥珀。我今送韓侯，書以贈無責。
送陸子履學士通判宿州 梅堯臣 
雷雨初過草木新，汴堤楊柳綠陰勻。已看畫舸逐流水，不惜長條折與人。淮境秋傳蟹螯美，郡齋凉愛蟻醅醇。睢南莫久留才子，宣室歸來問鬼神。
得福州蔡君謨密學書并茶 梅堯臣 
薛老大字留山峯，百尺倒插非人蹤。其下長樂太守書，矯然變怪神淵龍。薛老誰何果有意，千古乃與奇筆逢。太守姓出東漢邕，名齊晉魏王與鍾。尺題寄我憐衰翁，刮青茗籠藤纏封。紙中七十有一字，丹砂鐵顆攢芙蓉。光照陋室恐飛去，鎖以漆篋緘重重。茶開片銙碾葉白，亭午一啜驅昏慵。顔生枕肱飲瓢水，韓子飯齏居辟雍。雖窮且老不媿昔，遠荷好事紓情悰。
嘉祐二年七月九日大雨寄永叔內翰 梅堯臣 
去年龍母沐，今年龍婦浴。民何競相傳，訛言初願戮。沐水不濕纓，浴波吞目睛。連歲果爲患，準度非人情。島夷尚弗爾，况乃此京城。天公亦鑒詳，天子大聖明。堯時不昏墊，安見堯憂煢。今但微禹力，上心常屏營。祠官駿奔走，請禱必竭誠。廟堂列土偶，椒酒空湛盈。靈氣自莫主，非以堯言輕。霹靂夜復作，蝦蟆尚聽鳴。輦道有白水，都人無陸行。浮萍何處來，青青繞我楹。連牆已壞破，屋頼搘撐牢。緬懷所親友，親友皆占高。獨知歐陽公，直南望滔滔。遺奴揭厲往，答言頗力勞。正取舊戽斗，自課僮僕操。明日苟不已，挈家仍避逃。賢者尚若是，焉用數我曹。免爲不弔鬼，世上一鴻毛。
韓子華吳長文石昌言三舍人見訪 梅堯臣 
當時載酒客，共過草玄人。今日一寒士，能來三侍臣。竹門容大馬，金絡照諸鄰。雞瘦莫爲具，阮家依舊貧。
送吉老學士兩浙提刑 梅堯臣 
重本恤刑天子聖，舟車持詔使臣賢。部中漢吏無冤獄，葑上吳人益美田。重過故鄉逢故老，一聞鳴鶴訪山川。不須歌管唯詩酒，况有餘杭白樂天。
永叔內翰見訪 梅堯臣 
內相能來顧，爲郎樂有餘。兒童爭拂榻，門巷劣容車。掩扇知秋意，窺牆省舊書。經年三枉駕，未與故人疎。
送石昌言舍人還蜀拜掃 梅堯臣 
紫微星宿何煌煌，掖垣華閣上相當。舍人亦與泰階近，兩兩聯裾如雁行。其間飛星入王壘，天子賜告歸故鄉。錦韉金轡照棧去，文園渴令難可望。楊雄位卑纔執戟，豈有爵祿多文章。石公官顯職且貴，還家展墓酹椒漿。太守趨塵里人避，岷山松柏風淒涼。椎牛行酒與耆舊，耆舊醉歸呼此郎。公置名分共其樂，敦厚世俗時陶唐。郎呼只作曩日視，安知鏘玉侍明光。歸來却向鳳池直，詔言一出稱廟堂。廟堂蕭曹不草草，潤色鼓動辭琅琅。鰲頭蓬萊便可到，蜀人更賀烹豬羊。
送劉元忠學士還南京 梅堯臣 
昔見相公登瀛洲，今見公子爲校讎。鯤鵬變化三十載，我生安得不白頭。君前拜恩父前慶，暫向南都乘順流。南都留守頗爲喜，將吏入賀靴聲遒。酒舁銀甕羊臠炙，上下和煦移凉秋。歸來却上柳堤路，西風健馬控花虬。
送潤州通判李屯田 梅堯臣 
過江始與風沙隔，京口山連北固牢。刺史丰儀於體重，邦人全伏以名高。宴盤紫蟹方多味，古寺青林不厭遨。定挈傳家舊圖籍，漕河應莫費吳艘。
寄題知儀州太保蒲中書齋 梅堯臣 
中條插遠近，黄河瀉直斜。蒲坂之城在其涯，渠渠碧瓦十萬家。官商工農共擾擾，侯獨理齋窗照紗。侯方守邊聽胡笳，滿屋蓄書凡幾車。他年不按清商樂，亦莫學種東陵瓜。老繫戰馬向庭下，厨架整娖齊籤牙。朝聞鳴雞夕聞鴉，眼昏秋匣生銅花。兒孫誦習且盈耳，客來休論常山蛇。
哭孫明復殿丞三首  其一 梅堯臣 
魯國先生歿，夷門吉士哀。因讒君席遠，時賻帝恩該。寂寞蒿宮啟，悠揚茜旐迴。昔賢皆不免，松下作寒灰。
哭孫明復殿丞三首  其二 梅堯臣 
舊業居東岱，中年謁紫庭。要塗無往跡，至死守殘經。詔許求遺稿，朋鄰與葬銘。世人無怪我，涕淚爲之零。
哭孫明復殿丞三首  其三 梅堯臣 
自古春秋學，皆知不可過。生前恩禮少，歿後薦章多。妻子將焉託，田園有幾何。汶陽秋樹裏，黄鳥謾聽歌。
程文簡公挽詞三首  其一 梅堯臣 
嘗預巖廊政，終爲社稷臣。作藩安舊俗，飲酒得賢人。葬禮鐃簫咽，明儀幣馬陳。泉堂一經掩，原上只麒麟。
程文簡公挽詞三首  其二 梅堯臣 
將相榮難及，唐虞世已遭。名將官愈大，節固位同高。哀悼王朝輟，鎸埋史筆操。空山伊水外，松柏冷蕭騷。
程文簡公挽詞三首  其三 梅堯臣 
闕塞秋雲冷，伊川苦霧陰。薤歌金鐸碎，蒿里石宮深。燃漆爲長夜，栽松作茂林。空留舊冠劍，家廟四時心。
送李殿丞通判蜀州 梅堯臣  西湖
嘗聞蜀國海棠盛，因送李侯宜有詩。日愛西湖照空錦，醉看春雨洗燕脂。郡無公事中園樂，民喜羣邀匝樹窺。望帝鳥啼空有血，相如人恨不同時。最鮮深淺非有染，解賦才華未得知。聞說趙昌今已老，試教圖畫兩三枝。
八月十夜廣文直聞永叔內當 梅堯臣 
聞向蓬萊宿，鼇峯第幾層。秋聲暗葉雨，殘夢空堂燈。推枕感孤雁，抽琴彈壞陵。誰知廣文直，桃簟冷於冰。
和公儀龍圖新居栽竹二首  其一 梅堯臣 
八月竹根移要雨，逢陰便向阮家求。請公靜聽蕭蕭葉，斗變江南一夜秋。
和公儀龍圖新居栽竹二首  其二 梅堯臣 
都城有地誰栽竹，只見寒樗與老槐。聞種琅玕向新第，翠光秋影上屏來。
贈京西陳郎中 梅堯臣 
忽枉乘軺車，鏘然響金轡。駐軫與我言，琅琅有深意。乃知故相家，事業已不墜。信哉渥洼種，千里可立致。顯祖實令君，名聲取高位。伯叔與懿考，聯榮重當世。于今多昆孫，朱紫紛曳地。勉勉崇令德，蘇李何難至。
送董著作知北海縣 梅堯臣 
君嘗佑王屬，議平天下刑。出宰得古邑，農鋤多带經。素琴伴飲酒，綠蘚生訟庭。舉首望海雁，高懷在青冥。
送王微之學士知池州 梅堯臣 
秋江渺然生寒潮，北風吹帆上青霄。旗脚舒舒戰紅鬣，旗心閃閃交皂雕。檣下健兒發金鐃，屋上鸞僮鳴紫簫。岸傍舟人望且拜，溪口直入當高譙。正聞鼓角波動摇，齊山舞翠挹岧嶢。郭西猛虎夜莫入，太守號令如怒飈。長戈樁爾喉，長刀斷爾腰。牙兵將吏無敢囂，新威烈烈野火燒。
讀永叔集古錄目 梅堯臣 
古史書不足，磨璞鎸美辭。周宣石鼓文已缺，秦政嶧山字苦隳。西漢都無半畫在，黄初而上猶得窺。下及隋唐莫可數，奇言偉迹恐所遺。信都力黏大小軸，集十爲秩仍第之。隨目證訛甲癸推，青編是非皆究知。有益於古今不疑，碑雖滅絕事弗移。後人覽錄尚若披，信都用意無窮期。天灰地燼乃終畢，信都信都名愈出。
依韻和永叔秋日東城郊行 梅堯臣 
郊原物老莽然中，寓興驅車向國東。夾道名園迷屈曲，壓枝秋實亂青紅。寒畦覆綠將收菜，野蝶雙飛尚繞叢。田父欣來問行幸，依稀還似鬭雞翁。
送王景彝學士使虜 梅堯臣 
持節共知過碣石，銜蘆相背有飛鴻。地寒狐腋著不暖，沙闊馬蹄行未窮。隴上牛羊衝密霰，帳前徒御立酸風。歸時莫問程多少，却到河湟杏萼紅。
哭王幾道職方三首  其一 梅堯臣 
前罷邯鄲守，孤高與世違。青雲舊知在，白首故園歸。既沒無兒女，元貧只帳幃。平生洛陽友，從此更應稀。
哭王幾道職方三首  其二 梅堯臣 
我今過五十，萬事日消磨。熟識世間寡，故交泉下多。葉秋知易隕，松耐竟如何。嘗亦悲前哲，荒墳野鼠窠。
哭王幾道職方三首  其三 梅堯臣 
得君音信近，安穩在緱山。不是國醫誤，寧辭蜀道艱。終然有脩短，猶免歷間關。便作千秋別，霑襟涕淚班。
依韻和楊直講九日有感 梅堯臣 
也持黄菊蕊，時望白衣人。苜蓿從來厭，茱萸却乍親。護霜雲不散，吹帽客何貧。莫要悲摇落，秋花更勝春。
王侍講原叔挽詞三首  其一 梅堯臣 
衣冠今盛族，蘭玉舊家聲。博古無遺悞，遭時有重名。魂輿臨水發，靈馬向郊鳴。歸葬商丘外，森森柏已成。
王侍講原叔挽詞三首  其二 梅堯臣  泰山
稽古逢堯舜，鏘金侍冕旒。生員尊鄭學，子舍預夔謀。翰苑事猶著，岱宗魂已遊。無情是天地，玉樹掩蒿丘。
王侍講原叔挽詞三首  其三 梅堯臣 
丹旐秋風急，清笳曉月寒。明衣裛草露，素士挽桐棺。行哭賓徒盛，觀儀里巷殫。空餘舊編在，千載莫能刊。
送公儀龍圖知杭州 梅堯臣 
在昔漢中微，我祖入吳門。公今領名都，千騎擁高軒。與古異出處，素節古本原。江觀白馬潮，水花長鯨奔。山飄月桂子，天香一國繁。壯奇已若此，纖侈尚亦存。舊聞其風俗，色易而柔溫。太守朝駕車，閭巷焚蘭蓀。太守暮還府，燈燭照旗旛。清歌延冠蓋，廣湖浮酒樽。成都與餘杭，天下莫比論。彼爲公故鄉，此爲公偃藩。吏民宜寡事，愷悌有謠言。
和楊直講夾竹花圖 梅堯臣 
桃花夭紅竹浄綠，春風相間連溪谷。花留蜂蝶竹有禽，三月江南看不足。徐熙下筆能逼真，蠒素畫成纔六幅。萼繁葉密有向背，枝瘦節疎有直曲。年深粉剝見墨縱，描寫工夫始驚俗。從初李氏國破亡，圖書散入公侯族。公侯三世多衰微，竊貿擔頭由婢僕。太學楊君固甚貧，直緣識別爭來鬻。朝質綈袍暮質琴，不憂明日鐺無粥。裝成如得驪頷珠，誰能更問龍牙軸。竹真似竹桃似桃，不待生春長在目。
送李端明知河中府 梅堯臣 
才業人終服，聰明帝所聞。來希段干木，去識大馮君。金絡鳴津口，朱旗颭雁羣。山河虞舊國，簫鼓漢橫汾。古蝶臨秋月，高樓等白雲。應同羊叔子，緩带隔囂氛。
依韻和永叔內翰西齋手植菊花過節始開偶書見寄 梅堯臣 
晝惜日易沉，夜惜月易曉。重陽種菊花，此意亦大好。所嗟時節晚，又失澆培早。開榮獨是遲，造化徒費巧。霜前擁繁萼，籬下同隕槁。微根發再綠，復笑王孫草。莊生語鵬鷃，樂不計大小。能齊乃有餘，但恐知者少。常愛阮嗣宗，遇酒醉則倒。杯中得賢趣，世上逐金裊。
依韻和丁學士陪諸公城東飲 梅堯臣 
黄花秋草滿荒臺，聯馬鳴珂未欲迴。上苑自將馳道隔，高林空望白雲開。薦肴已去紗籠羃，賜醖新從蟻甕來。天氣正清風景好，重門雖禁不辭杯。
依韻和池守王微之訪別 梅堯臣 
君榮初出守，我老未東歸。病眼生花早，蒼毛似葉稀。往還從更少，談笑暫相依。不及秋鴻翼，能隨向楚飛。
寄題資州錢固秀才道勝堂 梅堯臣 
醮壇舊山下，高卧一儒生。有室羅經籍，無心取組纓。芋肥收歲計，柑熟摘霜晴。暫向京都見，添書入蜀城。
送黄國博知撫州 梅堯臣 
逆水乘風上，蒲帆滿挂檣。日行知幾里，江渺不分疆。宿浦隨潮入，逢人問路長。臨川十萬戶，勸勞執壺漿。
觀韓玉汝胡人貢奉圖 梅堯臣 
時世重古不重新，破圖誰畫四胡人。臂鷹捧盤犀利水，鐵鎖師子同麒麟。翹翹雉尾插頭上，深目鉅鼻青搭巾。塗朱點綠筆畫大，筋骨怒露蠻祠神。茜袍白馬韓公子，從何得此來秘珍。定應海客遠爲贈，中國未睹難擬倫。公子自言吳生筆，吳筆精勁瘦且勻。我恐非是不敢贊，退歸書此任從嗔。
送韓文饒贊善宰河南 梅堯臣 
退之曾作河南宰，韓氏于今又見君。縣政從來人有望，家聲不墜世多文。後池分洛貯藍水，高檻看嵩迷嶺雲。主簿堂前七葉樹，手栽應莫已刳焚。
送刁秘校授漣水主簿歸四明省親 梅堯臣 
桂得常娥枝，婦得黄姑女。直歸東海頭，翁嫗笑相語。何當却之官，古縣入平楚。莫嫌簿書繁，百事由區處。
依韻和永叔戲作 梅堯臣 
琵琶轉撥聲繁促，學作饑禽啄寒木。木蠹生蟲細穴深，長啄歊鏗未充腹。朧弦疊響入衆耳，發自深林答空谷。上弦急逼下弦清，正如螗螂捕蟬聲。坐中賓歡呼酒飲，門外客疑將欲行。主人語客客莫去，彈到古樹裂丁丁。內賓外客曾未聽，乍聞此曲無不驚。還憶昭君入胡虜，烏孫帳下邊馬鳴。安知如今有樂事，能使女奚飛玉觥。女奚年小殊流俗，十月單衣體生粟。言事關西楊廣文，廣文空腹貪教曲。曲奇譜新偷法部，妙在取音時轉軸。翰林先生多所知，又笑畫圖收滿屋。不肯那錢買珠翠，任從堆插階前菊。功曹時借乃許出，他日求觀龜殻縮。我嗟老鈍不如渠，幸得交朋時借娛。但樂休計有與無。
送吳仲庶殿院使北 梅堯臣 
漢朝重結單于好，歲遣名臣禮數增。紫鼠皮裘從去著，飛龍廐馬借來乘。天寒將遇磧中雪，鼻息暗添髭上冰。定見南鴻起歸思，家書欲寄不堪憑。
送呂沖之司諫使北 梅堯臣 
虜人多竊朝廷禮，譯者交傳應對辭。羊酪調羹尊漢使，氈堂舉酒見閼氏。曚曚白日穿雲出，漭漭黄沙作霧吹。知去燕京幾千里，胡笳亂動月明時。
送孫隠之都官通判秀州 梅堯臣 
柳條枯落盡，不折意徘徊。泛汴趨殘水，到吳看早梅。無耽聽鶴唳，有信寄鴻來。聞說閭亭改，靈光化劫灰。
依韻和王平甫見寄 梅堯臣  洞庭湖
兄爲太守兩輪朱，仲泛吳人燕尾艫。且看洞庭多橘柚，莫懷江國有枌榆。少遊山水殊非俗，老愛詩書又似愚。百事輸君休問我，風沙不比在雲湖。
得王介甫常州書 梅堯臣  洞庭湖
斜封一幅竹膜紙，上有文字十七行。字如瘦棘攢黑刺，文如溫玉爛虹光。別時春風吹榆莢，及此已變蒹葭霜。道途與弟奉親樂，後各失子懷悲傷。到郡紛然因事物，舊守數易承蔽藏。搜姦證繆若治絮，蚤虱盡去煩爨湯。事成條舉作書尺，不肯勞人魚腹將。魚沉魚浮任所適，偶能及我爲非常。勤勤問我詩小傳，國風纔畢葛屨章。昔時許我到聖處，且避俗子多形相。未即寄去慎勿怪，他時不惜傾箱囊。知君亦欲此從事，君智自可施廟堂。何故區區守黄卷，蠹魚尚恥親芸香。我今正值雁南翔，報書與君倒肺腸。直須趁取筋力强，炊粳烹鱸加桂薑。洞庭綠橘包甘漿，舊楚黄橙綿作瓤。東山故遊携舞孃，不飲學舉黄金觴。谿如罨畫水泱泱，刺船靜入白鷺傍。菱葉已枯鏡面凉，月色飛上白石牀。坐看魚躍散星芒，左右寂寂夜何長。烏棲古曲傳吳王，千年萬年歌未央。莫作腐儒針膏肓，莫作健吏繩餓狼。儻如龔遂勸農桑，儻如黄霸致鳳皇。來不來，亦莫愛嘉祥。
司馬君實遺甘草杖 梅堯臣 
美草將爲杖，孤生馬嶺危。難從荷篠叟，寧入化龍陂。去與秦人采，來扶楚客衰。藥中稱國老，我懶豈能醫。
逢雷太簡殿丞 梅堯臣 
長安初見君，君頷微有鬚。後於河內逢，秀峻美髯胡。又會在桐鄉，談時多孟盧。寧書得天然，鐘王不能奴。荏苒三十載，邂逅遇京都。朝接北扉飯，暮應西垣呼。坐中如夢寐，相語故人無。昔由處士召，胸懷開廟謨。今看髭已白，議論恥非夫。拜章陳時事，皆與相意符。其識固不淺，其用當亦殊。人多惜老大，我復歎羈孤。終朝重相笑，爲君傾酒壺。
雷太簡遺蜀鞭 梅堯臣 
蜀道山之峭壁兮，如快刀一削平無痕。其間春雷驚龍走，竹根迸石垂虺尾，骨節瘦密風霜吞。野夫采之縋懸蔓，分寸脫死持還奔。他人不可得此物，乃重太守公侯孫。獻來一錢不肯要，只乞斗酒抱歸村。太守立性豈諂貴，將贈故人唯義存。我騎瘦馬固莫稱，破韉爛轡沙塵昏。明日試執趨君門，孰不怪視竊笑言。
得雷太簡自製蒙頂茶 梅堯臣 
陸羽舊茶經，一意重蒙頂。比來唯建谿，團片敵金餠。顧渚及陽羨，又復下越茗。近來江國人，鷹爪夸雙井。凡今天下品，非此不覽省。蜀荈久無味，聲名謾馳騁。因雷與改造，带露摘牙穎。自煑至揉焙，入碾只俄頃。湯嫩乳花浮，香新舌甘永。初分翰林公，豈數博士冷。醉來不知惜，悔許已向醒。重思朋友義，果决在勇猛。倏然乃以贈，蠟囊收細梗。吁嗟茗與鞭，二物誠不幸。我貧事事無，得之似贅癭。
送呂寺丞希彥邠州簽判 梅堯臣 
自有仲宣樂，從軍仍近親。關河歷周鄭，風雪過咸秦。原上方驅馬，鞍傍忽起鶉。世家傳釣玉，重問渭川濱。
送施司封福建提刑 梅堯臣 
命使得才臣，欽刑聖主仁。銅苗休問發，田種去教親。白茗出溪上，紅蕉連海濱。輕車莫道遠，詔意重生民。
江鄰幾暫來相見去後戲寄 梅堯臣 
低頭拜我蒼髯翁，來如飛鳥去如風。一夕共飲斗柄北，平明已向函關東。衆中舊騎跛鼈馬，塞下新買連錢驄。疾驅似逐鄧林日，不肯暫往行何窮。
送徐無黨歸婺州 梅堯臣 
吳蠶吐柔絲，越女織美紈。機杼固已勤，刀尺誠獨難。裁縫失分寸，長短爲損殘。嘗聞仲山甫，能補帝衮完。衮完民衣足，天下無苦寒。徐從信都學，染翦宜弃冠。彼實山甫徒，爾亦非綷剜。東歸道自勝，人誰故時看。
依韻和永叔內翰酬寄楊州劉原甫舍人 梅堯臣 
東望淮海間，恨無鴻鵠羽。鴻鵠日已飛，風雪歲將暮。憶聽談老莊，達生無恐懼。我今齒髮疎，何異樹有蠹。離別不必道，俛仰已成故。書問雖懶爲，夢寐則往屢。乘桴思仲尼，好勇慙季路。願希隆中卧，不是邀三顧。二公廊廟才，酬寄封尺素。臯夔久相稱，舜禹時已遇。舉杯向明月，此意聊可寓。
和韓欽聖學士襄陽聞喜亭 梅堯臣 
亭欄下望漢江水，浄綠無風寫鏡明。日脚穿雲射洲影，槎頭擺子出潭聲。檣帆落處遠鄉思，砧處動時歸客情。使者徘徊有佳興，高吟不減謝宣城。
許仲塗屯田以新詩見訪 梅堯臣 
許氏世工詩，渾棠格力微。獨能兼古律，無不是珠璣。捧卷光蓬室，停車照竹扉。陽春復高調，自昔和人稀。
答祖擇之惠黄雀鮓 梅堯臣 
李白勸爾莫逐炎洲翠，亦莫近吳宮燕。爾不聽此言，禍患今乃見。吳火時雖無，越羅日生變。空知稻粱肥，豈悟杯盤薦。我不聞爾聲，謬成先生饌。咀嚼勿言非，雉雁猶充膳。
賦永叔家白鸚鵡雜言 梅堯臣 
交翠衿，刷羽。性安馴，善言語。金籠愛，養婦女，是爲隴山之鸚鵡。有白其類，毛冠角舉。圓舌柔音世競許，方尾鶻身食稻稰。白鵠之白是其常，越羣超衆由天與。胡人望氣海上來，獻於公所奇公才。公持大筆寫萬物，驚葩萼，如春雷。方夸玉兔未詠此，依約似畏常娥猜。坐無禰正平，胡爲使我作賦其間哉。
送永興書寄王申 梅堯臣  终南山
驅車西入關，有樂似王粲。灞陵十二月，風雪將漫漫。誰方策騫馿，舊道涉古岸。是時吟興愜，不問前亭爨。長安到未晚，文字當几案。却思車上趣，塵慮已歷亂。猶有終南山，晴明舉頭看。
覽顯忠上人詩 梅堯臣  庐山
昔讀遠公傳，頗聞高行僧。廬山將欲雪，瀑布結成冰。尋跡數百載，歷危千萬層。師來笑賈島，只解詠嘉陵。
依韻和吳長文舍人對雪懷永叔內翰 梅堯臣 
紫禁低雲拂綺櫳，西垣人憶玉堂翁。撚髭覓句方傳詠，著樹成花尚舞空。不管因風吹塞外，任教飛片落杯中。曉來城郭遮無路，阮籍驅車莫歎窮。
送王巖夫秘校通判滑州 梅堯臣 
昔聞信都侯，嘗作畫舫齋。空戶兩向闢，罇席長對排。左顧樹若岸，右盼堵成崖。既無風波虞，但與物景諧。一從信都去，來者趣意乖。屋室改庫廐，花木爲薪柴。君當訪其蹟，更葺安舊牌。記石儻尚在，塵土加洗揩。然後釀井泉，吟醉前人偕。寄言靈河守，高此別乘懷。
和宋次道答弟中道寄懷 梅堯臣 
陸家兄弟苦西東，黄耳傳書近已通。共歎流年同轉轂，各驚華髮似飛蓬。河冰夜合知霜勁，寒霧朝開見日紅。臘盡春來又相遠，江南江北望歸鴻。
元日閤門拜表遇雪呈永叔 梅堯臣 
六花隨表拜東廂，庭下遥呼萬歲長。王會圖中陳璧馬，漢官儀裏濕旂常。因風亂絮霑螭首，似鵠輕毛落井床。素髮垂冠少顔色，衆人休笑老爲郎。
王樂道太丞立春早朝 梅堯臣 
近臣頭上黄金勝，殿前拜賜東風應。蓼牙疏甲簇春盤，肉抹長絲何亙亙。寬衣武卒轝至庭，人歸下筯殊難稱。我家無火甑生塵，㡜柳綵花空著興。空著興，將底爲，但願得米資晨炊，不管飛霙與麥宜。千官隊中身最卑，五日一謁前旒垂。
上元夕有懷韓子華閣老 梅堯臣 
一歲老一歲，新年思舊年。東樓嘗共望，九陌聽爭先。白髮更中笑，舞姝應轉妍。追隨都已倦，强對月明前。
錢君倚學士日本刀 梅堯臣 
日本大刀色青熒，魚皮帖欛沙點星。東胡腰鞘過滄海，舶帆落越棲灣汀。賣珠入市盡明月，解絛換酒琉璃缾。當壚重貨不重寶，滿貫穿銅去求好。會稽上吏新得名，始將傳玩恨不早。歸來天祿示朋游，光芒曾射扶桑島。坐中燭明魑魅遯，呂虔不見王祥老。古者文事必武備，今人褒衣何足道。干將太阿世上無，拂拭共觀休懊惱。
依韻和杭州梅龍圖入淮見寄 梅堯臣 
東都車馬苦飛霾，南國桅帆喜過淮。船背插旗風自展，沙頭迎浪雪相排。白魚已薦糟增味，紅稻新炊粟厭懷。定似謝公吟遠岫，錢塘應合有高齋。
送周直孺秘校和州都曹 梅堯臣 
箭頭破賊棄不爲，筆端射策取桂枝。殿前脫袍改舊色，庭下折腰甘去時。歷陽郡小太守好，督郵官閑衆吏嬉。江邊竹園啼竹雞，竹裏種花春過遲。東望望夫雲脚垂，煙雨隔岸風檣欹。濕鴈不起沙上嘶，君思歷亂如盎絲。
送謝師厚太博通判汾州 梅堯臣 
頻官吳越館粳稻，況住南陽多水田。北登太行入汾曲，正穫𥝧䅉秋風前。晉人朴厚自寡訟，軟炊玉粒河鱗鮮。君方少壯齒頰健，甘美不負經腹便。有意南飛寄我信，滿川鳴雁下連連。
依韻和永叔都亭館伴戲寄 梅堯臣 
去年鎖宿得聯華，二月牆頭始見花。今日都亭公感物，明朝太學我辭家。
敘兩會事戲寄刁景純學士 梅堯臣 
東家紅梅開出牆，牆西女兒學新粧。春風引客白日長，天河綠水浮鴛鴦。摘花贈渠到渠處，更問鴛鴦寄聲去。昨日吳郎坐上時，袖中小字鴛鴦付。酒雖入脣不能醉，醉得人心是朝暮。朝愁衾枕舊薰香，暮愁霰雪飄如絮。聽他雙韻舞伊州，舞徹夭妍不轉頭。衆人笑語曾不語，腸作車輪一萬周。屈節請還無甚媿，當時麈尾自驅牛。
送李君錫學士使契丹弔慰 梅堯臣 
昨日匈奴來告哀，殿門不識桃花開。今聞君去作弔使，正值雁嘷從北迴。風捲黄雲無遠近，山留白雪猶枯荄。歸看車馬汗流沫，逃暑爲傳河朔杯。
送朱純臣端公使契丹奠祭 梅堯臣 
漢庭遣奠閼氏幕，二月陰山雪未銷。行盡黄沙春不見，哀纏碧眼魄誰招。已將厚禮施殊俗，更錄專辭入本朝。名馬贈歸多愛惜，北風嘶處競蕭蕭。
送邵裔長洲主簿 梅堯臣 
姑蘇城頭烏哺時，長洲草綠春袍歸。魯桑葉小蠶出遲，吳田水暖牛耕肥。里胥爭迎懸寮喜，入門先自易綵衣。拜親然後及王事，簿書豈得長相鞿。
送薛公期比部歸絳州展墓 梅堯臣 
風雨梨花殘，松柏墓門晚。嗣子千里駒，羊腸九折坂。春裘不畏寒，行路未爲遠。舊來河內守，父老將衣挽。
送次道學士知太平州因寄曾子固 梅堯臣 
春浦楊花撩亂飛，春江鮆魚來正肥。采石新林兒女去，茭白蒲牙艇子歸。歸令煑魚不得熟，已望使君船上磯。上磯亦不待潮應，爭牽篾纜泥污衣。姑熟溪頭槌大鼓，紅抹鞾刀趨俯僂。牙兵可擬岸傍蘆，森森甲立雄南土。更得西州謝法曹，新詠定多傳樂府。
依韻和劉原甫舍人楊州五題 時會堂二首 其一 梅堯臣 
今年太守采茶來，驟雨千門禁火開。一意愛君思去疾，不緣時會此中杯。
依韻和劉原甫舍人楊州五題 時會堂二首 其二 梅堯臣 
雨發雷塘不起塵，蜀崑岡上暖先春。煙牙才吐朱輪出，向此親封御餠新。
依韻和劉原甫舍人楊州五題 竹西亭 梅堯臣 
結雨竹西若若川，楊州歌吹思當年。劉郎若向風前唱，夢入青樓事惘然。
依韻和劉原甫舍人楊州五題 春貢亭 梅堯臣 
夢谷浮船穩且平，泊登岡頂看茶生。始從官屬二三輩，時聽春禽一兩聲。
依韻和劉原甫舍人楊州五題 蒙谷 梅堯臣 
茗園葱蒨與山籠，一夜驚雷發舊叢。五馬留連未能去，土囊深處路微通。
依韻和劉原甫舍人楊州五題 崑丘 梅堯臣 
隋家宮殿昔初成，不道荒凉獸迹行。今日知來高處望，山川興廢使人驚。
送江陰簽判晁太祝 梅堯臣 
去無珠履爲上賓，進船申浦憶春申。江田插秧鵓姑雨，絲網得魚雲母鱗。青天折桂香未滅，紫豉煑蒓甘更新。平時況可樂風月，吳物信美聊前陳。
送朱表臣職方提舉運鹽 梅堯臣 
蜃竈煑溟渤，航鹹播楚越。官榷利言盈，盜販弊相汨。連艘以轉致，攪灰或沉沒。雖使日鞭黥，未易窮姦窟。朝廷用朱侯，提職欲無闕。侯因許專畫，拜疏陳其說。曰臣有更張，敢以肝膽竭。荆湘嶺下城，恃遠不畏罰。堂堂事私賈，遮吏遭驅突。願使商自通，輸金無暴猝。淮江且循常，約束備本末。國用必餘資，亭民無滯物。事下丞相府，論議不可拔。從之東南蘇，拒之財賦遏。聽侯侯往施，所便黔黎活。五味既和調，萬里銷狂悖。汴水桃花時，犀舟順流發。過淮逢絮鮆，泊岸採蘆蕨。挂帆趨浪頭，應不勞歲月。
送晁質夫太丞知深州 梅堯臣 
蕪蔞問古亭，春入饒陽城。豆粥君王遠，壺漿刺史迎。地凉宜牧馬，塞近慣調兵。爲寄井泉石，老來思目明。
送少卿知宣州 梅堯臣 
汴水清明下，宣城太守行。鴨頭吳蕩綠，燕尾楚船輕。族本三陽重，詩從小謝清。州民還最喜，門下舊通名。
送知保定軍李太保 梅堯臣 
山西世世李將軍，家聲前後多功勳。今乘一障俯絕塞，莫以久和無陣雲。菰蒲生塘長春綠，牛羊隔河歸暮雲。簡易自能齊士卒，不嚴刁斗亦名聞。
依韻和李君錫學士北使見寄 梅堯臣 
行色見車馬，爲之具壺觴。暫辭甘泉宮，遠奉左賢王。蒙茸春裘薄，匼匝金絡光。唯知君命重，不數沙路長。魯酒雖入脣，胡笳易迴腸。歸來立螭頭，言動書不忘。
送張山甫秘校歸緱氏 梅堯臣 
去年來折桂，今年來娶婦。得意春風前，還家寒食後。蓬巷鬧雞犬，藤花蔭井臼。緱山白醪醇，重酌高堂壽。
送江東轉運楊少卿 梅堯臣 
世言楚使者，乃是漢名卿。曾欲察黄綬，但能勤列城。江山無改故，草樹幾更榮。有意息民甚，不同求羨盈。
宜春宴射篇李駙馬請賦雜言 梅堯臣 
風雨未過桐華時，宜春苑中梨萼披。天子賜宴羣臣嬉，少年都尉方追隨。暮歸遲喜聯留後，兄弟雙弓射熊皮。侯宗戚族坐上少，伯仲相顧驚恩私。鳳皇樓高玉簫吹，金絡駿馬不肯騎。自戒危溢作後規，何郎莫媿書與詩。
送王樂道太丞應瀛州辟 梅堯臣 
相如既擊劍，仲宣亦從軍。二人當其時，皆以能賦聞。韓公守武垣，犀兵若屯雲。幄中欲寄畫，才智莫有君。請之天子所，朝奏夕離羣。爲沽斗酒飲，爲買赤鯉焚。魚盡酒亦盡，醉起衣袂分。
送楚屯田知扶溝 梅堯臣 
客亭多少路，花信幾番風。折柳贈新翠，種桃思舊紅。淵明節已異，潘岳趣還同。政治有餘力，歸來辭賦工。
呂山人同荆供奉見過 梅堯臣 
街上春泥踏始開，山人忽同供奉來。老奴行遲報我晚，怒氣欲拔庭中槐。聞說道心調伏久，等閑休要起嫌猜。
觀劉元忠小鬟舞 梅堯臣 
桃小未開春意濃，梢頭綠葉映微紅。君家歌管相催急，枝弱不勝花信風。
次韻奉和永叔謝王尚書惠牡丹 梅堯臣 
大梁有公子，洛陽有游俠。昔時意氣相憑陵，不問興亡事栽插。栽紅插綠鬭青春，春風與開春雨颯。兩都富貴不相殊，走馬尋芳何合雜。只聞年少競爭先，摘葉嗅花身更捷。安知遺愛舊留守，馳獻百葩光浥浥。尚書最重歐陽公，盈盤分去蜂偷獵。但能爲樂飲醇酒，何必署名黄紙牒。翰林職清文字稀，不比外官煩應接。曩公爲花曾作譜，端相用意隨蝴蝶。擬王擬妃姚與魏，歲歲年年千萬葉。獨將顔色定高低，綠珠雖美猶爲妾。從來鑒裁主端正，不藉娉婷削肩胛。舊品既著新品增，偏惡妬芽須打拉。嘗憶同朋有七人，每失一人淚緣睫。唯我與公今且存，無復名園共携榼。公因尚書戴紅紫，白髮欺公生匼匝。磨墨揮毫興不衰，作詩坐使劉曹怯。副本能傳幸一觀，口誦舌摇徒囁囁。
送王郎中知江陰 梅堯臣 
持歸漢省青綾被，去看吳都白馬潮。疊鼓渡江寒浪伏，鳴鐃入境野雲飄。魚穿楊柳誇鮮膾，人采芙蓉學細腰。家有二槐爲太守，弟兄誰似李文饒。
送閻仲孚郎中南游山水 梅堯臣  洞庭湖
蜀山難於上青天，聞之李白爲舊傳。蜀客往返曾又然，奇峯又與三峽連。巫陽神女暮爲雨，飛入楚臺王夢旃。相如楊雄不道此，宋玉景差其賦偏。西州才子邯鄲守，懷章往代尚踰年。家住岷峨多北宦，乘閑因借下江船。未浮洞庭沅湘去，還探禹穴希馬遷。春申樓觀已不見，子胥怒濤猶滿川。錢塘太守同鄉里，一見君來顔已喜。甘饌香脆與君游，詩貯篋囊携不起。浣沙溪頭西子家，自尋錦石菖蒲花。掃歸成都與士誇，君平曾已悟星槎。
次韻和永叔嘗新茶雜言 梅堯臣 
自從陸羽生人間，人間相學事春茶。當時採摘未甚盛，或有高士燒竹煑泉爲世誇。入山乘露掇嫩觜，林下不畏虎與蛇。近年建安所出勝，天下貴賤求呀呀。東溪北苑供御餘，王家葉家長白牙。造成小餠若带銙，鬭浮鬭色傾夷華。味甘迴甘竟日在，不比苦硬令舌窊。此等莫與北俗道，只解白土和脂麻。歐陽翰林最別識，品第高下無欹斜。晴明開軒碾雪末，衆客共賞皆稱嘉。建安太守置書角，青蒻包封來海涯。清明纔過已到此，正見洛陽人寄花。兔毛紫盞自相稱，清泉不必求蝦蟆。石缾煎湯銀梗打，粟粒鋪面人驚嗟。詩腸久饑不禁力，一啜入腹鳴咿哇。
次韻和再拜 梅堯臣 
建溪茗株成大樹，頗殊楚越所種茶。先春喊山掐白萼，亦異鳥觜蜀客誇。烹新鬭硬要咬盞，不同飲酒爭畫蛇。從揉至碾用盡力，只取勝負相笑呀。誰傳雙井與日注，終是品格稱草芽。歐陽翰林百事得精妙，官職況已登清華。昔得隴西大銅碾，碾多歲久深且窊。昨日寄來新臠片，包以{𥫗/撩}蒻纏以麻。唯能賸啜任腹冷，幸免酩酊冠弁斜。人言飲多頭顫挑，自欲清醒氣味嘉。此病雖得優醉者，醉來顛踣禍莫涯。不願清風生兩腋，但願對竹兼對花。還思退之在南方，嘗說稍稍能啗蟆。古之賢人尚若此，我今貧陋休相嗟。公不遺舊許頻往，何必絲管喧咬哇。
送許當職方通判泉州 梅堯臣 
乳烏不遠飛，乳獸不遠遊。異類尚有戀，人獨安所求。許侯恰爲郡，乃甘貳一州。得以奉雙親，時物供膳羞。竹箭水順疾，紅旗插歸舟。歸舟莫苦急，睢陽多舊儔。丞相正喜士，樽酒應爲留。清源六千里，到日魚蟹秋。
送葛都官南歸 梅堯臣 
不羨新爲赤縣尹，惟羨暫向江南歸。江南羃羃梅雨時，風帆差差並鳥飛。罾竿夾岸長若桅，水籠畜魚鮮且肥。家在千山古溪上，先應喜鵲噪門扉。
楊樂道留飲席上客置黄紅絲頭芍藥 梅堯臣 
洛陽賣牡丹，江都買芍藥。賣與富人歡，買爲游子樂。萬絲必同心，千葉必同萼。五色相淺深，百金相厚薄。栽培動經年，風雨便成昨。蕭條洛陽城，索寞江都郭。頼有一春花，能無十千酌。朝看門擁車，暮見門羅雀。嘗聞月底人，欲把月桂斫。要使清光多，四海意開廓。我亦愛明月，常滿不願落。上弦過楊侯，乃值寒雨作。共飲三四人，不覺傳鳴柝。持葩金谷豪，朱黄何灼爍。還思溱洧上，士與女相謔。實此香草芳，請我賦其略。酒闌爲追詠，思拙筆屢閣。
項羽 梅堯臣 
羽以匹夫勇，起于隴畝中。遂將五諸侯，三年成霸功。天下欲滅秦，無不慕强雄。秦滅責以德，豁達歸沛公。自矜奮私智，奔亡竟無終。
送陳郎中知和州 梅堯臣 
藹藹尚書郎，出爲二千石。伯父歷將相，兄弟皆烜赫。前罷永嘉守，民俗遮阡陌。獨將海松歸，夸與都下客。今去烏江邊，寂寞空舊跡。當求虞姬草，無風舞隨拍。城頭可曠望，千里波月白。俱助使君歡，平時遺吏責。
送薛十水部通判并州 梅堯臣 
并州自古近胡地，牛酒常行十萬兵。少尹曾爲五府辟，將軍況有舊家聲。桑麻故已知風俗，丘壠何須訪姓名。聞說至今猶好馬，試求安穩衆中行。
寄題西洛致仕張比部靜居院四堂 梅堯臣 
張侯歸靜居，堂宇結四隅。堂中何所有，書畫羅籤厨。四堂各異名，名異義亦殊。夷心與會真，內以道德娛。清白及金蘭，外爲子孫模。西南夜落蟾，東北朝生烏。天門風相通，盛衰理可無。蒨爾松檜樹，間之花石株。雨晴氣候佳，鄰里或來俱。遣摘班林筍，共持香粳盂。飯畢循徑行，不使僮僕扶。所至舊衣坐，遍歷日過晡。時遇園果熟，甘漿而粉膚。就枝掇鮮美，咀味銷冰酥。以此樂歲月，豈是忘形軀。禮法不我棄，勞吝不我紆。上不媿二疎，下不泛五湖。自有逍遥趣，幸世遭唐虞。
送洪秘丞知大寧監 梅堯臣 
三峽蠻溪上，千山楚俗兼。婦人樵入市，官井貨專鹽。魑魅或爲患，獼猴常可嫌。君能厚風化，男子使腰鎌。
送江西轉運馮廣淵學士 梅堯臣  庐山 滕王阁
五月江南行，南風江惡溯。乘潮雖有信，不過湓城去。船經香爐峯，峯前須暫住。三年少尹勞，始得看瀑布。到官未必閑，舉察憂財賦。迴思廬山傍，塵土已生慮。尚存滕王閣，無忘一登顧。
依韻和永叔景靈致齋見懷 梅堯臣 
翰林文字本雄强，況復齋祠向靜坊。高樹黄鸝無去意，深廊朱幕動微凉。不嗟門外塵沙苦，只覺壺中歲月長。庭下陰苔未教掃，榴花紅落點青蒼。
雜言送當世待制知楊州 梅堯臣 
廣陵老人爭持壺酒，朝言送少年使君，暮言迎少年太守。少年俱是玉墀人，文章快利生銅吼。莫作蕪城賦，事往復何有。莫聽嵇康琴，商聲豈堪久。今當太平非不偶，星宿煌煌羅北斗。楊州古富變荒凉，萬俗一心依父母。地包淮海江湖寬，貨走荆吳楚越厚。開釀刲羊願遇賓，天下沄沄不輕口。
送蘇公佐屯田知單州 梅堯臣 
柏上有羣烏，一烏飛向東。方棲城頭與人司吉凶。八月禾已穫，九月黍已舂。競持美酒相慶樂年豐。借問何能爾，時平無困窮。
王平甫惠畫水卧屏 梅堯臣 
臨流別君時，羨君觀吳潮。君行識我意，遣畫一幅綃。畫作繞床屏，滔滔隨驚飈。前浪雪花捲，後浪白馬跳。宛然千萬重，不似筆墨描。窊亞亂我目，坐卧疑動摇。夜燈照河漢，如有織女招。朝日下天窗，東海無秦橋。秦橋不可度，織女不可邀。但慕乘桴公，空能誦唐堯。嘗聞挾柘彈，意必在食鴞。終當五湖上，歸去學漁樵。
送萬州武寧段尉 梅堯臣 
相見三十載，喜君始成名。新袍照江綠，白髮憎鑑明。臨水必觀魚，獨傷魚命輕。朝爲淵底游，暮爲釜中烹。彼方路艱遠，其民亦天氓。餒之則爲盜，非是惡厥生。捕多勿夸能，能在不犯兵。
次韻答黄介夫七十韻 梅堯臣 
春風不擇草，萬卉皆發萌。盛夏一長養，秋實俱與成。舂粒以蒸炊，刈枯以煎烹。工師調五音，不問咸與韺。自取衆律和，黍谷動華英。可以薦祖廟，可以陳帝庭。良將統萬卒，所向若驚霆。戰鬭衆益勇，號令夜益明。破敵必拉朽，不見堅陣橫。我觀欲物際，亦在農力興。我觀合奏時，亦在考擊并。我觀成功日，亦在間得情。草木有美惡，造化無喜憎。五聲有高下，一致不可評。三軍用貔虎，不較蚊睫螟。大君設時網，廣海無漏鯨。磊落黄夫子，爲學不自輕。四十登賢科，良賈售百朋。得志豈計晚，成名等衆熒。舊交半存沒，新知慕徒傾。老鶴晴一唳，隨風無近聲。好論古今詩，品藻笑鍾嶸。欲掃李杜壇，未審誰主盟。我衰百事倦，白首聊窮經。兩目生昏花，猶勝張籍盲。讀書愛日永，秉扇自驅蠅。但惡亂我思，非與小物勍。清飈颯然來，喜得如弟兄。散帙空堂上，垂冠髮星星。載誦堯舜篇，幸今時太平。不學遁世士，投竿泛東溟。不襲貪生人，煉氣噏日精。不羨富貴翁，歌吹滿重城。獨守螢火光，莫擥蟾蜍晶。人生轉頭間，未免一銘旌。區區逐甘鮮，鼎鼎夸佩纓。安知西山餓，熟識綿上耕。彼勿歎鳳衰，此正歌鴻冥。分合沒窮巷，迹澀蹈高閎。妻子易爲飽，粟帛不足營。豈乏一器飯，豈乏一杯羹。肯爲濁河濁，願作清濟清。韓愈嘗有言，百物皆能鳴。特稱孟東野，貧篋文字盈。到死只凍餒，何異埋秦阬。今我已過甚，日醉希步兵。神仙多羽翼，一一飛蓬瀛。乃知無道氣，難可强留形。鄙性實樸鈍，曾非傲公卿。昔隨衆一往，或值謗議騰。曰我非親舊，曰我非門生。又固非賢豪，安得知爾名。是時聞此言，舌直目且瞠。俄然我有答，賢相持權衡。喜士同周公，其德莫與京。我去豈不送，我往豈不迎。自爲筋力寡，路遠艱於行。未若歸教子，遺金徒滿籝。歲月苦易得，顔貌日可驚。身雖厭役役，心亦遠硜硜。歸思吳洲橘，夢憶楚江萍。試看兩圍碁，白黑何所爭。朝脫泥塗困，暮失雲衢亨。物理既難常，達生重飛觥。曾以文豹章，遠喻子懷能。曩者忤貴勢，悔說烏鳥靈。烏靈反見怒，終恨屈此誠。當時語頗錯，盍呼爲大鵬。於茲儻遇之，應解頸頰赬。韻盡意未盡，且用此報瓊。
永叔內翰見索謝公遊嵩書感歎希深師魯子聰幾道皆爲異物獨公與余二人在因作五言以敘之 梅堯臣 
昔在洛陽時，共遊銅駞陌。尋花不見人，前代公侯宅。深堂鎖塵埃，空壁鬭蜥蜴。楸陰布苔綠，野蔓纏石碧。池魚有偷釣，林鳥有巧射。園隸見我來，朱門暫開闢。園婦見我還，便掃車馬跡。何以掃馬跡，實亦畏他客。我輩唯適情，一葉未嘗摘。他人或所至，生菓不得惜。又憶遊嵩山，勝趣無不索。各具一壺酒，各蠟一雙屐。登危相扶牽，遇平相笑噱。石搗雲衣輕，巖裂天窗窄。上飲醒心泉，高巔溜寒液。下看峯半雨，廣甸飛甘澤。夜宿岳頂寺，明月入戶白。分吟露氣冷，猛酌面易赤。明朝循歸途，兩脛痛若剌。日旰就馬乘，香草路迫阨。却望峻極居，已與天外隔。薄暮投少林，漱濯整冠幘。碑觀巡幸僧，指古定空壁。誓將新詠章，燈前互詆擿。楊生護己短，一字不肯易。明年移河陽，簿書日堆積。忽得謝公書，大夸遊覽劇。自嵩歷石堂，蘚花題洞額。其文曰神清，固非人筆畫。乃知二公貴，逆告意可賾。遂由龍門歸，里堠環數驛。我時詩以答，或歌或辨責。責我不喜僧，性實未所獲。凡今三十年，纍塚拱松柏。唯與公非才，同在不同昔。昔日同少壯，今且異肥瘠。昔日同微祿，今且異烜赫。昔同騎破韉，今控銀轡革。昔同自謳歌，今執樂指百。死者誠可悲，存者獨窮厄。但比死者優，貧存何所益。
送謝師直秘丞通判莫州兼寄張和叔 梅堯臣 
河湟宿兵地，勁勇天下聞。侵疆古甚熾，薄伐詩所云。往今勢且異，利害理頗分。遠以塘設險，遂輕甲屯雲。昔傳嘗膽國，能破怒蛙軍。越雖隔大江，吳遭若枯焚。實由持阻懈，抉目悲伍員。夫子負美才，議論高不羣。況有令兄弟，今亦貳河汾。助守戒不虞，慎勿倚和獯。張侯爲刺史，大族獨此君。法明而不苛，可共飾以文。
送白秀才福州省親 梅堯臣 
士憂行不脩，不憂祿不及。之子久好學，何患名未立。聖時開賢科，子獨不肯入。固非遠仕進，服期難赴集。南歸慰親顔，道路正暑濕。悠悠幾千里，赤日薄行笠。暫憩青林下，頼有寒泉汲。漱齒去塵埃，土風須漸襲。
送溫州楚屯田 梅堯臣 
雁蕩山頭鴈，如隨太守來。秋風既與至，春日定同迴。上宰無忘舊，明時必用才。自於章句老，經冊向螢開。
送僧在己歸秀州 梅堯臣 
前歲嘉興火，僧居化刼灰。四方持鉢去，千里渡江來。心向王城講，緣從海客迴。水天聞唳鶴，不復有塵埃。
送祖印大師顯忠 梅堯臣 
黄紙賜祖印，鑄名不鑄金。力笑蘇季子，責望小人深。渡江見海月，秋光上遥林。團團冰玉盤，瑩然如禪心。
題譯經院同文軒 梅堯臣 
有書無異文，有車無異軌。貝多得旁行，白馬來萬里。清軒延高僧，一歲譯幾紙。譯罷坐焚香，庭草洒寒水。
和江鄰幾學士得雷殿直墨竹二軸 梅堯臣 
昔見雷子之小篆，今見雷子之墨竹。節瘦已似蛟龍孫，葉暗曾無鳳皇宿。江翁得之尤愛憐，作詩寫意酬雙軸。掛在空堂坐卧看，如玩蕭蕭巖畔綠。莫疑昏黑眼生花，松煤濃色切寒鴉。不問主人兼客至，明朝騎馬到君家。
永叔內翰見過 梅堯臣 
我居城東隅，地僻車馬少。忽聞大尹來，僮僕若驚鳥。入門且坐笑，豐頰光皎皎。問我餐若何，依舊抱糜麨。問我詩若何，亦未離纏繞。我庭有蔾莧，不堪秣腰褭。我壺無醪醴，不能犒介紹。乃喜百事稀，來此與世矯。固非傲不往，心實厭擾擾。
韓子華內翰見過 梅堯臣 
但見公軒過，未見我馬去。我懶宜我嫌，公曾不我惡。秋雨天街凉，蕭蕭綠槐樹。遥聽高車聲，騶導門前駐。僕夫驚入扉，遽曰能來顧。度量何其宏，始終不改遇。索以新詩章，徧覽日欲暮。誠慙兜離音，唐突韶與濩。明朝當負荆，人莫譏貴附。
送董察推赴江寧 梅堯臣 
金陵從事去，不歎食無魚。尺鯉日登俎，故鄉時得書。衰荷摘短袂，秋蘚曳長裾。若見府公問，年來懶更疎。
次韻和司馬君實同錢君倚二學士見過 梅堯臣 
棲棲太學官，日厭塵坌積。朋游絕經過，都未昧相識。幸得養疎慵，不能事役役。天京二賢佐，向晚忽來覿。笑我似盧仝，環然空四壁。只欠長鬚奴，訴尹惡少摘。移榻近簷楹，談詩俄至夕。迴車閭巷隘，跛馬愁所歷。明朝看蒼苔，已覺生轍跡。
次韻和錢君倚同司馬君實二學士見過 梅堯臣 
府僚忽方駕，乃知决訟餘。大尹不苛察，羣吏不牽拘。嘗稱二三賢，助治無偏隅。新晴乘此凉，行行過我居。何以延君子，唯有滿牀書。何以解君頤，淡句無足娛。何以留君久，燈燭已照塗。登車莫言遠，騶從美且都。夾道行人止，按轡寧馳驅。我老焉所羨，送子立躊躇。
送閬州駐泊荆供奉 梅堯臣 
青天不可上，蜀道未嘗行。每說褒斜險，唯聞猿鳥聲。去爲千里客，自握一方兵。所重恩威立，無將遠戍輕。
江鄰幾沈文通二學士見過 梅堯臣 
東城車馬多，巷無蹄與轍。如何二賢豪，侵晨顧衰苶。喜言雨後凉，早暮脫炎熱。愛子屋室靜，塵土都已絕。不唯清耳目，亦粗養愚拙。江碑讀頭陁，沈賦賞雌霓。固知世德高，學問冠時哲。我慙於其間，荆華參蟻蛭。然推鵬鷃分，自足不少別。君歸邀此吟，把筆强搜抉。
送壽州司理張元輿 梅堯臣 
清川夜流明月光，城上有烏啼女牆。月明不掩斗與氣，鳥啼未歸雲點霜。霜寒月冷古時獄，下有苔蠹之雄鋩。水方軒眉大靈智，見我西北天門傍。自言昔有切玉寶，嗟今非後百鍊鋼。用之補履亦何益，穎脫未如錐處囊。誰能爲封華陰土，背負七星生焜煌。君去味我書此意，莫歎淮水來湯湯。
吳長文紫微見過 梅堯臣 
豈敢以貧賤，而輙傲賢貴。但恨門闌遥，赫日去可畏。瘦馬汗常流，寸步出無謂。是以逾十旬，景慕腸欲沸。近因秋雨來，纖纖有凉氣。九陌可以行，輕服可以衣。方將事請見，瘡足痛若䠊。忽枉騶騎過，顔厚言莫既。尚期新醪熟，還往襲經緯。乃知君子德，曩分替則未。
范景仁紫微見過亦謁不遇道上逢之 梅堯臣 
朝游翔鳳池，暮直中書省。無由見顔色，況乃當畏景。退朝八月朔，因得修造請。高閎一何新，未歸閭巷靜。版刺留姓名，不遑佇軒屏。驅馬返我廬，道逢騶從整。斂轡莫敢行，顧望立俄頃。還家稚子言，有車來炳炳。傳是紫微人，將迴猶引領。如何互相乖，徒自想形影。更待秋風高，緩步時往省。
送王道粹學士知亳州 梅堯臣 
古者二千石，高車駕青驪。車前陳曲蓋，車後建朱旗。金鼓鳴兩旁，壺漿擁通逵。所付重威惠，所仰撫惸嫠。景亳實鉅屏，往俾國相之。國相稱疾還，正值民阻饑。朝廷急恤養，選守莫與宜。君嘗典海陵，政績爲衆推。今授輙辭命，大夫多飛綏。屢上不得請，飭馭俄輕齎。既體堯舜仁，又答稷禼知。八月風漸高，木葉將披披。郊原棗已剝，場圃黍可治。必期寬賦斂，無乃息疲羸。何當過苦縣，肯暇觀舊碑。
和江鄰幾學士畫鬼拔河篇 梅堯臣 
蒲中古寺壁畫古，畫者隋代展子虔。分明八鬼拔河戲，中建二旗觀却前。東廂四鬼苦用力，索尾拽斷一鬼顛。西廂四鬼來背挽，雙手搥下抵以肩。龍頭魚身霹靂使，持鉞植立旗左偏。拔山夜叉右握斧，各司勝負如爭先。兩旁撾鼓鼓四面，聲勢助勇努眼圓。臂梟張拳擊捧首，似與暴謔意態全。當正大鬼按膝坐，三鬼带韣一執旃。操刀擐囊力指督，怒髮上直筋舊纏。虎尾人身又踣顧，蒺蔾短挺金鎚堅。高下尊卑二十四，二十四鬼無黄泉。角雄競强欲何覩，曷不各各還荒埏。
送制置發運唐子方學士 梅堯臣 
本以諫諍稱，今以財賦用。所爲各有能，何必於茲重。東南周萬里，海陸竭煑種。斂之爲公上，豈是與民共。民方苦久弊，將缺太平頌。有利得設施，無不可抑縱。大都守繩墨，曷異虱處縫。從來許國心，曾未苟祿俸。願無輸羨餘，終亦歸侍從。
次韻和司馬學士慮囚 梅堯臣 
縲囚往慮問，勤恤意不息。猛虎在陷穽，挑尾尚求食。常憂有詿誤，非罪罹暴迫。藹藹萬乘都，憧憧四方客。一遭纖微釁，鑑垢莫磨拭。是以大君心，惟恐橫抵摘。前法著以律，後法編以冊。每當炎蒸時，獄器用刷滌。應無古冤血，地下化爲碧。我今因牽吟，聊以肝膽瀝。刑人皆得辜，不似尤地脈。間歸即解鞍，浣手嫌控靮。昔言善烹魚，必先溉釜鬲。願言保兢慎，切勿厭此役。夜月可留翫，清樽可獨適。一榻寬且平，羣動都已寂。可用休其勞，不休庶終夕。
和吳沖卿江鄰幾二學士王景彝舍人秋興 梅堯臣 
我謂蓬瀛客，清切不畏炎。及觀秋興篇，無遠此窮閻。乃知天地大，節候無愛嫌。寒不爲富減，暑不爲貧添。向者遭蒸炊，靡不同炮燖。西風吹雨至，凉氣何纖纖。霈然沃萬物，不更畢宿占。紈扇捉苦倦，盤冰得仍厭。蠅癡驅又來，蚊嚵喙猶尖。絺衣不復浹，醅醪壓初甜。客有憎壁蝎，客有困靴襜。一以磔爲喜，一以嬾自謙。唯有螭頭人，朝立宮殿簷。盛誇樓觀高，又極星斗瞻。予慙異羣公，歸意如陶潛。自念菊將坼，復思禾可鎌。舂禾作釀熟，獨邀影與蟾。此樂雖易有，彼榮安得兼。
送覺上人歸湖州 梅堯臣 
古寺一盂飯，弊衣三歲塵。相應維帝祝，子已得袍新。范叔復何望，原生甘自貧。歸看五湖上，終有泛舟人。
送陝西提刑陸介夫學士 梅堯臣 
輕車馳入關，秋色秦山厚。太華如相欣，高峯招以手。千古此路中，豈不名宦有。何日歷隴城，舊羌迎馬首。銅盤薦酥酪，皮服行牛酒。邊風與邊月，冷落諳應久。
送閔郎中知池州 梅堯臣 
一送池陽守，頗懷當日遊。青山臨岸盡，翠水入江流。楚舊茅爲貢，燕來雁報秋。牧之登覽處，故事待君修。
和吳沖卿學士省中植菊 梅堯臣 
園菓已熟實未墜，野卉已老葉未瘁。菊叢是時方發榮，潭上籬邊俱有爲。一從潭島輔長年，一自籬根圖暫醉。今將移近省中蘭，壅培早與陶潛異。黄土肥濃沃井泉，朱欄屈曲侵堦地。勁風不到何動摇，清露能霑誰著意。看看重九各登高，金蕊滿頭無所忌。及此頻邀同舍歡，向來莫羨鍾繇賜。我家蓬藋不足云，强對嘉章顔起愧。
張仲通追賦洛中雜題和嘗歷覽者六章 伊川 梅堯臣 
山斷瀉伊流，灘聲朝暮急。東渡馬將登，西堤人已立。日看東西舟，爭途如不及。誰見捕魚郎，寒蓑雨中濕。
張仲通追賦洛中雜題和嘗歷覽者六章 洛州 梅堯臣 
上陽宮樹影，不隨寒波流。天津橋下石，激響無時休。至清自照物，遇險豈能柔。東過白馬去，凡經幾千秋。
張仲通追賦洛中雜題和嘗歷覽者六章 潛溪 梅堯臣 
寒溪隨山迴，脩竹隠深寺。頗逢老僧談，能憶先到事。白栝聖君憐，緋花土人蒔。不到三十秋，依稀猶可記。
張仲通追賦洛中雜題和嘗歷覽者六章 石樓 梅堯臣 
山腰古石樓，杳藹石梯上。低窺巖際樹，對見龕中像。簷中嵩雲飛，檻逼伊湍響。同遊已零落，歲月成俯仰。
張仲通追賦洛中雜題和嘗歷覽者六章 大字寺 梅堯臣 
庭中兩大樹，池上千竿竹。竹有紅淚班，樹無衆鳥宿。昔日白傅歸，愛吟裴令續。間流水西園，翻然入他族。
張仲通追賦洛中雜題和嘗歷覽者六章 蘄竹 梅堯臣 
顋肥節腦瘦，蘄水長笛材。洛陽袁氏塢，此竹舊移來。雪霰飽已久，竅星誰爲開。與君作龍吟，吹發江南梅。
次韻任屯田感子飛內翰舊詩 梅堯臣 
二十四年君日哦，翰林風韻郢中歌。歲華荏苒都如昨，世事升沈亦苦多。燕國駿蹄猶待樂，荆山美寶已逢和。賸求海內多何用，爛醉人間理莫過。歷覽昔賢皆泯泯，尋思魯叟自波波。我今不敢希高躅，蹇步年來任跌𧿶。
次韻答德化尉郭功甫遂以送之 梅堯臣 
江南有嘉禽，乘春弄清吭。流音入我耳，慰愜若獲貺。朝聽已孤高，暮聽轉幽曠。何多燕雀羣，聲跡不相傍。始聞汾陽生，文行衆所諒。獨哦青山間，悼古或悲愴。棄官不屈人，頗學陶元亮。是時予愛之，顔采莫得望。倏然能見過，遠涉丹湖浪。袖携一卷詩，行橐更無長。固與俗人殊，於焉識敦尚。嗟嗟二千石，不知子所向。駭子發論高，萬仞聳孤嶂。又如决河湍，捧土安可障。吾方歎瓌材，恨未逢良匠。信哉騏驥駒，誰用伯樂相。自從昔還朝，汩汩走俗狀。未嘗寄子書，子言今行行。亦似昧相知，曾非事高閌。把筆誠不勤，强意乃爲妄。茲晨去湓城，聊以和子唱。子辭猶瀑布，敢挹不知量。
送李師錫太博通判懷州 梅堯臣 
洛陽古道登北邙，河內碧山橫太行。朝騎快馬暮可到，風物人心皆故鄉。竹林無蹤懷阮籍，路傍有家嗟宣王。別乘差同二千石，教民惟在親耕桑。
送潘士方建昌 梅堯臣 
軍壘近仙山，麻源第三谷。靈運詩亦存，魯公記可讀。幸時無寇攘，閑日望雲木。儻見西王母，白麟如白鹿。來尋鳥爪人，神光生石屋。無念癢背搔，還恐罹怒扑。學道我未成，鍊氣不飽腹。安得羽翼生，下上同黄鵠。送君想君遊，星斗壇邊竹。
次韻和吳仲庶舍人送德化郭尉 梅堯臣 
蒲葉高帆十二幅，秋風逆水滿檣開。是時不畏浪頭起，到日定將船尾堆。用捨東方言虎鼠，賤疎梅福比蒿萊。少年才辨無如美，廬岳峯前莫滯迴。
和劉原父舍人樂郊詩 梅堯臣 
太守東平來，固殊阮步兵。步兵醉乘馿，太守整佩纓。事物既已遺，駕車出東城。園荒久不治，道路生棘荆。地僻人馬入，草間狐兔驚。舊池堙猶窊，遺址巋不平。窊者使之濬，巋者使之營。博野高榭起，陳漁危臺成。榭前東山秀，臺下盧泉清。傍塢梧竹暗，翳水芹藻并。渠渠有深堂，燕賓飛玉觥。芍藥廣陵美，謔贈鄭女情。公子莫言歸，古人未以輕。欲知學山簡，倒載去欹傾。
送張聖民學士知登州 梅堯臣 
慕君才行美，風義亦倜儻。在遠恨未逢，既近不屢往。非以近爲輕，恃易遂成曩。倏爲東牟守，別我駐征鞅。又作千里遥，依然復懷想。昔聞之罘山，秦碑元有兩。一存東頂中，一在西頂上。篆實丞相斯，缺剝不可倣。願言試歷覽，聞見欲以廣。海晴望石橋，神仙事惝怳。始皇安得長，陰怪役罔象。橋斷水無涯，焉知有方丈。邇者地出金，發掘懷沃壤。良民皆逐末，茲事誰用長。凡爲二千石，唯在勸耕紡。幸君經術高，教化人所仰。
送王言秀才歸建昌 梅堯臣 
來時槐開花，去日木隕葉。作賦未得薦，著書已盈篋。舊居近仙壇，獨往遇農饁。莫問鳥爪人，欲取月桂捷。
次韻和劉原甫遊樂郊贈同遊 梅堯臣 
積歲阻顔色，何以慰我思。聞初遊樂郊，頗慕登望詩。下車未幾日，倏見白露滋。月弦不常滿，星畢屢已離。幸無風雨晦，時從寮寀嬉。大喜酒客難，莫顧尚書期。獨守詩書愚，未悟朝夕疲。引領君子風，東首自忘移。但當觀魚鳥，辟去旄與麾。優悠民亦康，何必苦吏爲。
次韻和王尚書答贈宣城花木瓜十韻 梅堯臣 
百菓各甘酸，或由人所植。木瓜聞衛詩，贈好非玉色。投此瓊玖報，蓋重車馬飾。貴賤今既殊，凌紙字翕赩。一一如明珠，自得見安格。復何備國風，庶亦見王澤。捧之爲重賜，誦已乃忘食。幸資藥品用，少助宣調力。南土加文章，中州異肥瘠。公將和鼎餗，微意願尋繹。
九月晦日謁韓子華遂留邀江鄰幾同飲是夕值其內宿不終席明日有詩予次其韻 梅堯臣 
乘興驅車偶一來，旋呼江老舊遊陪。驚風送雨寒初動，舉酒浮蛆撥不開。騏驥鞴時聞內宿，琵琶彈急怨虛催。按籬带去令傳樣，自此逢歡未便迴。
送王省副寶臣北使 梅堯臣 
紫服黄金带，銀鞍翠錦韉。犯寒辭漢省，持禮入胡天。左袵通華語，名王接右賢。舊山迴可記，碣石與燕然。
送李學士公達北使 梅堯臣 
萬里使窮域，山川入馬蹄。駞鳴沙水凍，鵰擊雪雲低。食飲羊兼酪，供迎虜雜奚。禮成迴近日，喜聽早期雞。
送祖擇之學士北使 梅堯臣 
燕山常苦寒，漢使涉窮臘。路長人馬愁，風急沙霰雜。宿造氊廬開，行逢獵騎合。獻鮮禿髮馳，問譯華言答。每食冰生盤，欲飲酒凍榼。見其酋長時，國禮何勤納。中朝厚仁恩，四海望閶闔。乃知日月光，照必蠻夷匝。歸來易輕裘，賜對延英閤。
送許璋監簿歸泰州 梅堯臣 
木枯鳥不巢，泉涸魚不游。我非魚鳥情，貧縛路阻脩。高陽有令子，嗣世學已優。前日來京城，問恤忍涕流。今失王府薦，命奇言非讎。家聲喜未墜，辭我還海陬。爲酌一壺酒，敘懷心如抽。子之伯父歿，遣奠固莫由。豈欲寡恩義，力薄難置郵。因寄緣睫淚，洒向君衣裘。
送棣州唐虞部 梅堯臣 
人持左符去，馬逆北風行。古路草初白，大河冰未成。暖科桑柘美，寒織杼梭鳴。風俗已如此，憩棠無訟爭。
金陵有美堂 梅堯臣 
李白愛山如洛陽，三盃爲歌愁日長。廢基臺殿不可識，玉燕舊棲王謝堂。公來碧瓦起棟宇，羅列圖畫牙作牀。池頭古月城下江，照見萬里冰雪光。江流不盡月不死，寒浪素影東西翔。願公樂此殊未央，慎勿區區思故鄉。
送張中樂屯田知永州 梅堯臣  洞庭湖
畏向瀟湘行，不入洞庭去。鞍馬踏關山，衣裘冒霜露。零陵三千里，楚俗未改故。王澤久已覃，國刑亦當措。昔聞柳宗元，山水尋不飫。其記若丹青，因來問潭步。石燕飛有無，香草生觸處。仙姑異麻姑，歲月樓中度。不食顔渥赭，言語神靈預。莫將車騎喧，獨往探幽趣。有信報我知，惡欲驅塵慮。
陽武王安之寄石榴 梅堯臣 
安榴若拳石，中藴丹砂粒。割之珠落盤，不待蛟人泣。舊友大河濱，作宰實畿邑。嚴霜百果熟，爲贈忽我及。始時童稚嬌，爭取猴猿集。老夫所食微，何假更收拾。聊答君意勤，作詩恨短澀。
寄致仕余少卿 梅堯臣 
仕苦戀朝廷，多爲老所逼。朝廷雖愛賢，不欲竭其力。君歸頗得宜，湖上遂偃息。男能智自謀，孫亦俛就職。人事當置之，自可樂胸臆。
和吳沖卿學士冬日私居事 梅堯臣 
人知何晏宅，近住白楊頭。車馬不還往，詩書多蓄收。風庭吹落葉，霜樹立鳴鳩。頗與市朝遠，閉門凡幾秋。
和吳沖卿藏菜 梅堯臣 
霜前收美菜，欲以禦冬時。備乏且增品，挑新那復思。菖葅嗜西伯，薑食語宣尼。未免效流俗，競將罌盆爲。
依韻和王景彝學士紫宸仲冬早謁 梅堯臣 
朝開閶闔九重深，望拜珠旒照玉簪。霜氣稍迴龍陛峻，日光微轉鳳樓陰。庭中細仗穿旗脚，案外薰爐對殿心。我預千官少裨補，欲將歌頌播堯音。
依韻答景彝謝予訪其居 梅堯臣 
日暮乘羸馬，因過太史家。竹窗談脫麈，槐樹暝栖鴉。邦瘁稽前詠，人亡起彼嗟。夜分歸不寐，猶照角巾斜。
哀石昌言舍人  其一 梅堯臣 
朔日望顔色，衣冠朝帝閽。西靈未生魄，東岱已收魂。弔哭新居啟，封題舊篋存。善人吾不見，何可問乾坤。
哀石昌言舍人  其二 梅堯臣 
聖賢無不死，壽夭復何云。唯有名常在，其餘理莫分。朝榮金玉寶，莫殞蕙蘭焚。今日寢門哭，緒言長絕君。
哀石昌言舍人  其三 梅堯臣 
賈誼過秦畢，相如諭蜀歸。二人名既大，一日命何微。痟似烏常渴，災成鵩不飛。百年今已矣，冰結淚霑衣。
鄭州王密諫漱玉齋 梅堯臣 
渠渠梁照日，泯泯水分京。激作飛巖勢，流爲雜珮聲。圖書無近蹟，草樹有冬榮。景落人間處，漂花出古城。
書李學士北使集後 梅堯臣 
蘇武艱窮只四篇，五言風格到今傳。節旄零落都無詠，枉在胡中十九年。
送李學士河東轉運 梅堯臣 
重持使者節，北上太行行。未注螭頭筆，來賙塞下兵。朱轓邦伯至，黄綬縣官迎。臘雪臨關密，宵烽出堠明。山川壯汾晉，戎馬說幽并。此地多才俊，其人不易輕。
次韻和吳仲庶苗蔡二君村墅閑居 梅堯臣 
聞說江南庾子山，卜居泉石愛孱顔。古來得喪何須問，世上榮枯只等閑。高闕浮雲徒有戀，夕陽飛鳥亦知還。予貧不及三君子，老愧朝紳進退間。
送良玉上人還崑山 梅堯臣  洞庭湖
來衣茶色袍，歸變椹色服。孤舟洞庭去，落日松江宿。水煙晦琴徽，山月上巖屋。野童遥相迎，風葉鳴橡槲。
依韻和宋次道學士紫宸早謁 梅堯臣 
陸生聲譽在雲間，來預簪裾謁帝顔。冠劍有容夔與禼，文章全盛馬兼班。躭躭玉宇龍纏棟，藹藹金鋪獸齧環。却出常衙殿前過，戟衣風動自相攀。
和次道省中初直 梅堯臣 
江南太守歸，夜直省中闈。霜氣冷侵被，月光斜入扉。官奴休執燭，侍史正薰衣。展轉不成寐，幽懷吟更微。
去年宋中道自洺州以書令魏殊來謁予魏遂託主第後辭歸予因中道之兄次道有孔雀賦以送魏生 梅堯臣 
置從南海桄榔林，籠入西州鸚鵡地。聳冠翕翼脩尾張，鱗鱗團花金縷翠。一身粲爛文章多，引聲笙竽奈遠何。五侯池館不可戀，桂樹深枝自有窠。鳳皇樓頭饒燕雀，入屋穿簾非爾樂。非爾樂，去何之，北方佳人或歌咢。
依韻和宋中道見寄 梅堯臣 
歲在涒灘初別子，子適廣平裨郡理。廉頗臺傾有遺址，今逢四方弓久弛。時不用兵皆樂鄉，念我貧居天子庠。抱經臨案空循行，貌垢不洗顔蒼蒼。得時少壯相揄揚，獨行無侶心浶浪。腸如轆轤轉井床，內饑外寒膚粟芒。若此煎炒何心腸。王都浩浩多球琅，懷珉安可爭焜煌。舊朋升騰皆俊良，歿不發語生括囊。巍巍堯舜開明堂，大調金石來鳳皇。鴛鴦戟翼方在梁，福祿其宜無不臧。已甘老死填溝隍，殭尸闔棺猶目張。仲尼生世尚徨徨，豈能强聒爭蹌蹌。未由見子舉以觴，北望大河衣袂攘。牽牛橫漢不服箱，欲往乘車無可當。天駟有星名曰房，又欲乘馬行幽荒。牛雖蹄瑩馬眼光，既不我駕路阻長。我懷炳炳何日忘，半夜攬琴彈履霜。寫意緘辭無雁將，低雲作雪正蒼茫。
次韻和宋中道再寄 梅堯臣 
鴻鴈北來聲甚悲，黄昏野雀相並枝。是時靜默月色淡，摵摵風草摇枯衰。夜深扣門兵卒至，八行文字曾無奇。書尾又看詩兩紙，若逢飲食充渴饑。駿馬明珠未入用，千金美價思燕隨。無鹽嫫母正逞貌，越客未可言西施。子雖淹迴年且壯，不比老醜令人嗤。朝廷得賢盛朱紫，玉階金闥步委蛇。聖君納諫無不聽，吾徒跡遠空行危。況乃庭下聞咸池，報書此方君可喜。我心如此頗得之。
雷逸老以倣石鼓文見遺因呈祭酒吳公 梅堯臣 
石鼓作自周宣王，宣王發憤蒐岐陽。我車我馬攻既良，射夫其同弓矢張。舫舟又漁鱄鱮魴，何以貫之維柳楊。從官執筆言成章，書在鼓腰鎸刻臧。歷秦漢魏下及唐，無人著眼來形相。村童戲坐老死喪，世復一世如鳥翔。唯聞元和韓侍郎，始得紙本歌且詳。欲以氈苞歸上庠，大官媕阿駞肯將。傳至我朝一鼓亡，九鼓缺剝文失行。近人偶見安碓床，亡鼓作臼刳中央。心喜遺篆猶在傍，以臼易臼庸何傷。以石補空恐舂梁，神物會合居一方。雷氏有子胡而長，日模月倣志暮强。聚完辨舛經星霜，四百六十飛鳳皇。書成大軸綠錦裝，偏斜曲直筋肯藏。携之謁我巧趨蹌，我無別識心徬徨。雖與乃父非故鄉，少與乃父同杯觴。老向太學鬢已蒼，樂子好古親縑箱。誰能千載師史倉，勤此冷淡何肝腸。而今祭酒裨聖皇，五經新石立兩廊。我欲效韓非癡狂，載致出關無所障。至寶宜列孔子堂，固勝朽版堆屋牆。然須雷生往度量，登車裹護今相當。誠非急務煩紀綱，太平得有朝廷光。山水大字輦已嘗，於此豈不同粃糠。海隅異獸乘舟航，連日道路費芻糧。又與茲器殊柔剛，感慨作詩聊激昂。願因諫疏投皂囊，夜觀奎壁正吐芒。天有河鼓亦焜煌，持比負鼎干成湯。
和宋次道奠石昌言舍人 梅堯臣 
金羈白馬曉朝天，嘒管行車暮已傳。上帝樓成何遽召，青霄路絕不應還。飄階隕葉聲淒若，隔幕孤燈夜寂然。來奠一觴空湛湛，却思平昔淚漣漣。
和王景彝寄呂縉叔 梅堯臣 
白盡髭鬚史未成，不如能賦易登瀛。三冬足用侏儒飽，千里從看跛鼈行。知有清名在公議，自無餘力到高閎。磻溪八十猶垂釣，祖例推來亦後生。
依韻和宋次道答弟中道喜還朝 梅堯臣 
白首謬陪兄弟間，阿連初喜客兒還。池塘夢句君能得，咳唾成珠我未閑。陋巷閉門誰扣扣，茂林飛鳥自班班。歸來又接同袍會，月下朱閎不用關。
依韻和答王安之因石榴詩見贈 梅堯臣 
當年仕宦忘其卑，朝出飲酒夜賦詩。伊川嵩室恣游覽，爛熳徧歷焉有遺。是時交朋最爲盛，連值三相更保釐。謝公主盟文變古，歐陽才大何可涯。我於其間不量力，豈異鵬摶蒿鷃隨。見君弟兄入太學，俊譽籍籍聞一時。而今兩鬢各已白，偶因贈酬言及斯。升沉是非休要問，百歲歡樂誰能期。
陽武王安之寄兔魚 梅堯臣 
原上一雙兔，河中兩尾魚。兔皮空被褐，魚腹不藏書。長跪置遠意，故人情何如。二物本潛伏，誰言罝網疎。崢嶸歲亦晚，將駕歸吾廬。
依韻和王景彝對雪 梅堯臣 
天雪霰成先暴集，地中陽復已如期。穿林斗覺縈風急，入袖初驚學舞遲。樓上溫貂方貰酒，竹間寒雀未辭枝。平明君向螭頭立，玉座爐烟細細時。
依韻答永叔洗兒歌 梅堯臣 
夜夢有人衣帔蜺，水邊授我黄龜兒。仰看星宿正離離，玉魁東指生斗威。明朝我婦忽在蓐，乃生男子實秀眉。自磨丹砂調白蜜，辟惡辟邪無寶犀。我慙暮年又舉息，不可不令朋友知。開封大尹憐最厚，持酒作歌來慶之。畫盆香水洗且喜，老駒未必能千里。盧仝一生常困窮，亦有添丁是其子。
重送祖擇之北使 梅堯臣 
文章世德已能傳，得桂高枝二十年。持節欲同蘇武勁，下帷曾似董君賢。衣裘袵領無嫌左，飲食盃盂暫厭羶。一過范陽應感槩，歸來圖畫彼山川。
題老人泉寄蘇明允 梅堯臣 
泉上有老人，隠見不可常。蘇子居其間，飲水樂未央。淵中必有魚，與子自徜徉。淵中苟無魚，子特翫滄浪。日月不知老，家有雛鳳皇。百鳥戢羽翼，不敢言文章。去爲仲尼歎，出爲盛時祥。方今天子聖，無滯彼泉傍。
景彝率和唐崇徽公主手痕詩 梅堯臣 
兩壁美人虹已收，蒼崖纖手蘚痕秋。和親只道能稽古，沉略從來不解羞。漢月明明掌中照，胡塵漠漠指間留。昭君歿後更多恨，彈作琵琶曲未休。
觀黄介夫寺丞所收丘潛畫牛 梅堯臣 
丘畫吳牛希戴嵩，吳牛角偃彎如弓。老牯望㹀犢望母，母下平坡離牧童。牧童吹笛坡頭坐，古樹蕭騷葉戰風。黄君買畫都城中，不惜滿貫穿青銅。賣從誰家不肖子，傳自幾世賢卿翁。今時貴人所尚同，競借觀玩題紙窮。紙窮磊落見墨妙，東府西樞三四公。應識古人丹青蹟，又辨古人於物通。一毛一尾不取次，豈以後代爲盲聾。願推此意佐國論，況乃聖德同堯聰。
題嘉興永樂院檇李亭 梅堯臣 
土化吳王甲，骨朽越王兵。五月菖蒲草，千年槜李城。蒲根蛙怒嚎，城中烏夜鳴。吳越滅已久，客心空屏營。落日孤亭間，悠悠鍾磬聲。
吳沖卿鼓契 梅堯臣 
暮契出，朝契歸，出入未嘗逢日暉。雄雌曾不離鍾室，百年刓弊知者稀。時移世異不改易，俗眼厭舊君前非。君王萬年千年壽，獨憐古器與衆違。昨日霜華厚如雪，百官凍靴朝紫微。吳王偷就溫漏火，始一識之增歎唏。不知逢逢六街鼓，自此發號通帝闈。人間鍾鼓有多少，多少亂鳴誰肯譏。
江鄰幾寄羊羓 梅堯臣 
細肋胡羊卧苑沙，長春宮使踏霜羓。蒺蔾苗盡初蕃息，苜蓿盤空莫嘆嗟。自乏良謀甘更鄙，猶能大嚼快無涯。磨刀爲削朝霞片，時引清盃興轉嘉。
周仲章都官示卷因以贈之 梅堯臣 
赭白西北來，本是天馬種。朝秦暮至吳，嵩華如歷冢。伯樂曾未逢，垂頭牧青隴。今朝顧我鳴，振鬣耳聳聳。聲生秋風悲，已喪荆軻勇。誰牽駕鸞車，高躡雲霧擁。
送弟禹臣 梅堯臣 
王都寓居樹陰少，惟有牆隅兩株棗。去年相見棗花開，今年相別棗實好。棗實未剝風莫吹，我鬢愁多似蓬葆。淮南到時何所逢，秋葉蕭蕭蟹應老。憶昔共歸江上初，對飲蘆洲月如縞。半夜魚跳鏡破光，萬事𣎛然何足道。自此重經二十秋，不改青青岸旁草。
送叔昭上人附施屯田還宣城 梅堯臣 
瓶巾過江去，遠託故人船。借問風濤勢，何如杯度年。
山茶花樹子贈李廷老 梅堯臣 
南國有嘉樹，花若赤玉杯。曾無冬春改，常冒霰雪開。客從天目來，移比瓊與瑰。贈我居大梁，蓬門方塵埃。舉武尚有礙，何地可以栽。每游平棘侯，大第夾青槐。朱欄植奇卉，摩碧爲壅臺。於此豈不宜，亟致勿徘徊。將看榮茂時，莫嗤寒園梅。
送吳照鄰都官通判成都 梅堯臣 
君家婦何賢，捨舟具車轂。五年夢在梁，三年行向蜀。迢遞今日同，辛勤昔時獨。看花久莫留，買錦慰不足。歸來兒女大，婚嫁應相續。
依韻和原甫昭君辭 梅堯臣 
武帝常勒兵，北登單于臺。始欲以威服，竟亦慙懷來。徒令出塞師，萬里求龍媒。未弭後世患，玉顔困黄埃。丹青不足恨，謀慮少徘徊。月如漢宮見，心向胡地摧。在昔李少卿，聽笳動悲哀。壯士尚如此，蛾眉安得開。情語既不通，豈止腸九回。初冬誠難保，死不如草萊。
再依韻 梅堯臣 
一嫁異域去，不復臨鏡臺。念昔辭家時，豈爲單于來。適遐固亦命，配醜非由媒。始欲並日月，今嗟隨風埃。僕侍共慘戚，山川空徘徊。鴻鴈爲之悲，肝腸爲之摧。寧聞琵琶樂，但聞琵琶哀。休言羊酪甘，誰喜氊廬開。故國萬餘里，此生那得回。乃知女子薄，莫比原上萊。
飲劉原甫舍人家同江鄰幾陳和叔學士觀白鷴孔雀鳧鼎周亞夫印鈿玉寶赫連勃勃龍雀刀 梅堯臣 
主人鳳皇池，二客天祿閣。共來東軒飲，高輪雜談謔。南籠養白鷴，北籠養孔雀。素質水紋纖，翠毛金縷薄。大誇鳬柄鼎，不比龍頭杓。玉印傳條侯，字辯亞與惡。鈿劍刻辟邪，符寶殊制作。末觀赫連刀，龍雀鑄鐶鍔。每出一物玩，必勸衆賓酌。又令三雲髻，行酒何綽約。固非世俗驩，自得閱古樂。聖賢泯泯去，安有不死藥。竟知不免此，烏用强檢縛。開目即是今，轉目已成昨。歸時見月上，酒醒見月落。怳然如夢寐，前語誠不錯。
次韻和永叔退朝馬上見寄兼呈子華原甫 梅堯臣 
公歸初退內朝班，馳道南頭躍錦鞍。欲雨浮雲猶復暗，背陰殘雪愈生寒。穿槐已覺春禽語，載酒重思結客驩。吟寄侍臣知有意，翠鬟爭唱口應乾。
劉涇州以所得李士衡觀察家號蟾蜍硯其下刻云天寶八年冬端州刺史李元德靈卵石造示劉原甫原甫方與予飲辨云天寶稱載此稱年僞也遂作詩予與江鄰幾諸君和之 梅堯臣 
硯如刳蟆腹如月，又若剖瓢萌强發。鎸題天寶年造之，刺氏李元傳自越。刳蟆剖瓢我莫分，稱載作年初辯君。君雖能辯猶曰寶，寶茲僞物吾何云。仰天大笑飲君酒，硯真硯僞休開口。願封漆匣還與侯，請共江翁獨持守。
送劉㢸秘校赴婺源 梅堯臣 
雲木葱蘢處，雞鳴古縣城。山高地多險，源近水偏清。斫漆資商貨，栽茶雜賦征。案頭龍尾硯，切莫苦求精。
送閻中孚郎中知磁州 梅堯臣 
簫管梁王臺，風雪邯鄲道。君行守趙城，我向夷門老。持麾邦寄重，歌褲民欣早。重岡古獵場，驚兔離衰草。
次韻和王景彝十四日冒雪晚歸 梅堯臣 
子猷多興憐飛雪，向晚歸時又見飄。拂馬隨人如著莫，舞空吹面亦勝消。閉門我作袁安睡，呵筆君爲謝客謠。記取明朝朝謁去，毳裘重戴冷寥寥。
和王景彝晚赴江鄰幾飲 梅堯臣 
殘雪晚生寒，良朋邀我飲。逢君三省歸，交轡一相審。乘興興未盡，既杯杯太甚。夜闌踏月迴，火冷人已寢。
次韻和吳沖卿傷何濟川 梅堯臣 
生愛虛名苦辯亡，淪精竭智可哀傷。誰將事附三公傳，自有文誇古戰場。墳土未乾還卜穴，挽聲纔絕又新章。是非從此方應定，弟子猶爭左氏長。
次韻景彝赴省宿馬上 梅堯臣 
烏紗帽底青眸轉，朱雀街頭玉轡摇。燈火高樓吹短笛，簾櫳斜巷隘初宵。身歸蘭省唯看月，心在天津欲倚橋。枕上夜深應不寐，羨他年少酒微銷。
送李獻甫 梅堯臣 
覽君南來詩，如對江上景。今忽告我歸，東風生馬頸。馬行日幾里，到家梅萼逞。重登石頭城，爲我一引領。
送周諫議知襄陽 梅堯臣 
藹藹荆州幾萬家，竟持壺酒望高牙。里兒尚唱銅鞮曲，耆舊爭隨畫鹿車。雄鴨綠頭看漢水，肥鯿縮項出漁查。鄉人應笑張平子，只有歸田賦可誇。
次韻和酬裴寺丞喜子修書 梅堯臣 
唐宋典冊竟駢羅，漢詔重令與削磨。古聖規模猶可法，衆賢馳騁必無蹉。既除太史來爲尹，遂用非才往補訛。代匠只憂傷手甚，君宜憐我不遑他。
送趙虞部士宏知蜀州 梅堯臣 
春風跨臘至，雪作蝴蝶飛。偏知蜀太守，撩亂撲行衣。何當海棠下，歌管紅袖圍。一飲一斗酒，决訟如發機。洛陽花自好，聽從杜鵑啼。
月蝕 梅堯臣 
有婢上堂來，白我事可驚。天如青玻瓈，月若黑水精。時當十分圓，只見一寸明。主婦煎餠去，小兒敲鏡聲。此雖淺近意，乃重補救情。夜深桂兔出，衆星隨西傾。
次韻和酬刁景純春雪戲意 梅堯臣 
雪與春歸落歲前，曉開庭樹有餘妍。楊花撲撲白漫地，蛺蝶紛紛飛滿天。胡馬嘶風思塞草，吳牛喘月困沙田。我貧始覺今朝富，大片如錢不解穿。
次韻和酬楊樂道待制詠雪 梅堯臣 
梁苑孝王跡，灞陵游客心。牧羊來海上，泛棹向山陰。興賞曾何淺，羈棲亦以深。穆歌猶在竹，郢曲自傳琴。旗凍霑天仗，鎗寒拂羽林。且爲豐歲慶，休作苦寒吟。掩帙都忘慮，焚香靜擁衾。晴明一登閣，暮色徧高岑。
次韻和景彝閏臘二十五日省宿 梅堯臣 
君嘗編史似吳兢，又值甘泉馬踏冰。重臘雪花方漫漫，宿廳書架自層層。桉頭美酒初溫火，簾底微風欲動燈。永夜未眠鍾已發，此心閒寂似高僧。
姪宰與外甥蔡駰下第東歸 梅堯臣 
事莫必有勝，必勝難可持。邇來罕相見，世上多誇馳。黄金鑄佩印，白玉刻佩龜。朝見恃赫赫，夕見同蚩蚩。方得靡不羨，既處焉所施。此理非一日，更後當應知。志士無終窮，斯言非爾欺。
次韻和永叔 梅堯臣 
省樹高槐雪壓條，沉沉古屋蔽疏寮。每嗟守印如枯木，欲棄明珠學緯蕭。漸老但知貧賤樂，向來徒用歲時銷。新年不管魚龍躍，安得乘風入剡樵。
次韻和范景仁舍人對雪 梅堯臣 
三尺沒腰雪，京華頻歲無。高低相掩覆，竅隙似封糊。帖缺都迷醜，增妍不問枯。因時混貧富，遇物得圓觚。眩目曾何數，流風不可圖。冥冥山霧合，浩浩海雲鋪。未覺花飛葉，先看霰集珠。落機裁扇素，獵野割膚腴。粲爾娥奔月，皤然叟赴酺。薄才今揣稱，小巧媿非夫。
嘉祐己亥歲旦永叔內翰 梅堯臣 
堦前去年雪，鏡裏舊時人。不覺應銷盡，相看只似新。屠酥先尚幼，綵勝又宜春。獨愛開封尹，鍾陵請去頻。
次韻和吳沖卿歲暮有懷 梅堯臣 
舊曆卷將盡，慨然增永懷。唯希步兵醉，莫作太常齋。孟浪從人笑，疎愚共世乖。定知當汨沒，名不與功偕。
次韻和沖卿元日 梅堯臣 
天心欲銷變，元會罷來朝。新歲起今日，舊年猶昨宵。凍雲低覆闕，殘雪稍封條。又聽驅儺鼓，羣邪不可饒。
次韻和景仁對雪 梅堯臣 
北風吹雪至，浩蕩地疑無。奕奕將如舞，漫漫欲似糊。沙場行不盡，銀漢落應枯。興發詩千首，豪吞酒百觚。山川容可改，圭璧巧能圖。花竟因酥點，砧爭以練鋪。未燖調鼎鵠，全混蔽旒珠。懷昔餐衣絮，誰今食豢腴。善歌知寡和，醵飲遂成酺。衆筆排堅陣，多多困老夫。
次韻三和景仁對雪 梅堯臣 
北度龍沙遠，南來狗犬無。玉階三尺峻，粉壁萬重糊。獸餒行迷穴，禽寒立並枯。長川平界限，大屋竦稜觚。稍見蓬萊闕，初張雲霧圖。受降鍪甲積，罷獵羽毛鋪。被褐思懷寶，游都學賣珠。車皆陳鋈轡，人盡得瓊腴。縞已贈吳札，席將開漢酺。鳳池批詔手，特地逞工夫。
次韻和永叔新歲書事見寄 梅堯臣 
尖風細細欲穿簾，殘雪微銷凍結簷。盞裏醇醪無限滿，鏡中白髮不知添。妍童喜舞開羅幕，小吏愁凘入硯蟾。幸得從公持直筆，定應無復歎齏鹽。
送辛都官知鄂州 梅堯臣 
衣上大梁雪，門前武昌車。使君行有期，將逢鳥隼旟。車動自轣轆，旟輕自舒舒。去都越千里，城在江上居。黄鶴有高樓，樓頭挂蟾蜍。下見鸚鵡洲，葭茁可以菹。爲弔禰處士，沉蹤異三閭。憶昔我仲父，五馬立躊躇。願君訪舊跡，因報八行書。
次韻王景彝正月十六夜省宿過景靈街 梅堯臣 
宮街不閉東城月，圓影纔虧夜色春。自躍金羈來宿省，從他錦帳欲誇人。燈光遠近疑爭晝，歌韻高低競起塵。我老都無游樂意，似君清枕睡侵晨。
送韓玉汝太傅知洋州三首  其一 梅堯臣 
函關見殘雪，襃谷聞春禽。禽響通朱輪，馬嘶入青林。花明亂石路，雲抱寒泉岑。天外漢江來，城下漁網沉。庖供縮項鯿，坐使宮娥斟。農桑不須教，古俗自通今。
送韓玉汝太傅知洋州三首  其二 梅堯臣 
渭入秦宮古，襃分蜀道難。泉聲春雨後，月色曉程寒。蠶浴桑芽短，禽啼杏萼丹。從來稱召杜，民俗在君安。
送韓玉汝太傅知洋州三首  其三 梅堯臣 
春風東來幾萬里，相送入關如有情。灞陵原邊柳條暗，咸陽橋畔桃花明。自古恨別此兩處，十千美酒瑠璃傾。日落未落車馬動，子規滴血壯士驚。行哉使君負膽氣，蜀道雖險心常輕。是時門前大桐樹，爛漫紫萼啼流鶑。弟兄同懷不可見，應亦夢覺嗟遠程。太白山前一尺雨，桑下問蠶田問耕。郡城夜開百姓喜，喜從迢遞壺漿迎。
李廷老祠部寄荆柑子 梅堯臣 
踏雪衝風馳小吏，带霜連葉寄黄柑。擗包欲咀牙全動，舉盞逢衰酒易酣。書尾自題知遠意，筆頭親答厭多談。故人莫覓新詩卷，都似嵇康七不堪。
韻語答永叔內翰 梅堯臣 
世人作肥字，正如論饅頭。厚皮雖然佳，俗物已可羞。字法歎中絕，今將五十秋。近日稍稍貴，追蹤慕前流。曾未三數人，得與古昔儔。古人皆能書，獨其賢者留。後世不推此，但務於書求。不知前日工，隨紙泯已休。顔書苟不佳，世豈不寶收。設如楊凝式，言且直節修。又若李廷中，清慎實罕侔。乃知愛其書，兼取爲人優。豈書能存久，賢哲人焉廋。非賢必能此，惟賢乃爲尤。其餘皆泯泯，死去同馬牛。大尹歐陽公，昨日喜疾瘳。信筆寫此語，謂可忘病憂。黄昏走小校，寄我東郭陬。綴之輙成篇，聯以助吟謳。
次韻和韓子華內翰於李右丞家移紅薇子種學士院 梅堯臣 
紅薇花樹小扶疏，春種秋芳賞愛餘。丞相舊園移带土，侍臣清署看臨除。薄膚癢不勝輕爪，嫩幹生宜近禁廬。此地結根千萬歲，聯華榮莫比茅茹。
次韻和吳長文舍人即事見寄 梅堯臣 
莫問春風有後先，但逢佳處去揚鞭。桃花洞遠迷應久，杏樹壇荒迹自傳。放與曉寒能幾許，即看芳意不多偏。古來閒氣爭强弱，謾費黄金拋楚權。
次韻和長文社日禖祀出城 梅堯臣 
曉出春風已擺條，應逢社伯馬蹄驕。壇邊宿雨微霑麥，水上殘冰壅過橋。燕子飛來依約近，鴈行歸去試教調。北扉西掖多才思，相與飄飄在泬寥。
次韻和長文禖祀郊外見寄并呈韓子華 梅堯臣 
鵓鴣知雨在桑中，雄逐雌飛自不同。胡粉未生輕蝶白，燕脂先綻野櫻紅。高高樹裏鞦韆月，獵獵牆頭蓓蕾風。曉下祠壇多寄詠，衣冠方侍大明宮。
送馬行之都官 梅堯臣  西湖
昭亭山下送君時，不畏西行劍棧危。笮馬跨來身更健，吳船乘去計非遲。錢塘湖上尋雲屋，巾子峯前種槿籬。此趣已高天下士，不須功業似鴟夷。
和王景彝詠薜荔 梅堯臣 
植物有薜荔，足物有蜥蜴。固知不同類，亦各善緣壁。根隨枝蔓生，葉侵苔蘚碧。後凋雖可嘉，勁挺異松柏。
和江鄰幾省中賞小桃 梅堯臣 
年年二月賣花天，唯有小桃偏占先。初見嫩紅無不喜，終知俗豔幾多妍。鄰翁已折郊園裏，貴客爭誇粉署邊。可惜工夫吟向此，會須留醉牡丹前。
長歌行 梅堯臣 
世人何惡死，死必勝於生。勞勞塵土中，役役歲月更。大寒求以𣋉，大暑求以清。維餒求以饁，維渴求以觥。其少慾所惑，其老病所嬰。富貴拘法律，貧賤畏笞榜。生既若此苦，死當一切平。釋子外形骸，道士完髓精。二皆趨死途，足以見其情。遺形得極樂，昇僊上玉京。是乃等爲死，安有蛻骨輕。日中不見影，陽魂與鬼并。莊周謂之息，漏泄理甚明。仲尼曰焉知，不使人道傾。此論吾得之，曷要世間行。
依韻和長文紫微春雨二首  其一 梅堯臣 
年年潑火雨，苦作清明寒。梨花猶半綻，塘水已迷漫。愁看日更永，冷漏夜未闌。酒沫起玉盞，燭淚生銅盤。春衣向來脫，带眼斗覺寬。試問彼俠少，何處跨金鞍。
依韻和長文紫微春雨二首  其二 梅堯臣 
春雨固多喜，雖多安得愁。既能勒花苞，又解滋耕疇。池添痕痕漲，渠有細細流。不同離婦怨，一落不可收。定知矜有年，豈似斗粟賙。西掖吳夫子，吟觀意遲留。正聲隮雅頌，高論等陽秋。我慙才甚薄，難繼東山謳。
送滕寺丞歸蘇州 梅堯臣 
驅車入蜀時，有弟母不往。留婦侍母傍，以子囑婦養。昨得閶門書，婦子死泉壤。此心那得安，棄官提轡鞅。東馳三千里，鬻馬求吳槳。吳槳速如飛，歸來拜堂上。堂前去時樹，已覺枝條長。豈無懷抱感，爲壽酌春醠。
次韻和酬永叔 梅堯臣 
春候倏已和，林上鳴鳥譁。前日是清明，驟雨霑梨花。初聞結客游，愛此物景嘉。歌舞未終宴，夕暮各興嗟。所嗟歸路暗，嘶馬自知家。公家八九姝，鬒髮如盤鴉。朱唇白玉膚，參年始破瓜。幾日苦霖霪，當道跳魚蝦。閉門飲濁醪，鞦韆繫樹丫。羣姝莫要劇，爲公歌啞啞。公當是日醉，歡適不可涯。孔氏有高第，內自戰紛華。我公豈其然，秉直異蓬麻。果從歸田去，願從招轅車。
次韻和江鄰幾送客回同過金明池  其一 梅堯臣 
送別西亭車馬塵，天池回傍欲迷津。畫船龍尾何時發，丹杏梢頭漏泄春。
次韻和江鄰幾送客回同過金明池  其二 梅堯臣 
風光猶未老於人，獸口泉聲瀉碧津。一洗塵襟無俗慮，柳條開眼共看春。
次韻和劉原甫紫微過予飲酒 梅堯臣 
所居汴水近，未有鼓吹蛙。昨日春雨晴，車騎臨我家。我家苦僻遠，庭下無泥沙。爲撇甕面醅，爲煎鷹爪茶。乳羹芼紫蒓，蜜果飣乾瓜。與我相對飲，但恨諸友遐。笑語雖同昔，放浪不少加。忽觀壁間字，坐歎目昏花。公壯尚若此，我老死豈賒。門前賣桃李，呼買婀娜華。東簷大槐樹，上有鳥雀譁。恃舊無猜嫌，醉弁已傾斜。將去還見規，禮數何檢差。後從江韓來，褫带歡莫涯。
送湯延賞秀才下第歸 梅堯臣 
參差綠柳上，撩亂黄鸚飛。失意暫時屈，獨嗟千里歸。淮船行欲馳，江鮆去應肥。謝脁吾鄉守，欣欣見綵衣。
送門人歐陽秀才游江西 梅堯臣 
客心如萌芽，忽與春風動。又隨落花飛，去作西江夢。我家無梧桐，安可久留鳳。鳳巢在桂林，烏哺不得共。無忘桂枝榮，舉酒一以送。
答來上人春日即事 梅堯臣 
南國三衣客，王城一見春。花明馳道遠，雨漲御溝新。茗憶山中物，雲懷嶺上鄰。如何異鄉感，却出解空人。
送楊申職方通判信州 梅堯臣 
從來饒信吏，愛寶襲侈越。莫買冰玉盤，蒼山斵明月。明月有時生，窮巖有時竭。君常抱清節，歷職老無闕。與我年齒同，獨未變華髮。又爲江外行，畫舸羨明發。
送勾諶太丞通判潁州 梅堯臣 
潁川倒灣流，欄船曲轉鈎。吏迎如太守，民望亞諸侯。芳圃深通野，寒湖半抱州。前賢多舊迹，佳詠聽君留。
和永叔六篇 詳定幕次呈同舍 梅堯臣 
苑樹天邊雨露勻，羣公偷看錦叢新。眼穿欲折無由折，賞到人間不是春。
和永叔六篇 代鳩婦言 梅堯臣 
不如作蠒依蠶蔟，以絲自裹還自足。與爾爲婦過一生，怒即分飛同轉目。辛勤哺雛寄鵲巢，子母生離因爾逐。羽毛曾未顔色衰，飲啄不計豐儉時。天陰輙遣呼輙歸，恩情紙薄誰信之。朝爲夫婦夕行路，世間反覆那能知。伋妻白母非美事，後代放此誠堪悲。
和永叔六篇 看花呈子華內翰 梅堯臣 
時不選數老獨嗟，鬢毛未變目未花。愛公深殿見桃李，長才高詠無能加。紅英灼灼弄日色，穠豔皎皎生鉛華。長廊垂幕風不動，映柳黄鶑吟未涯。燕銜新泥補巢缺，蝸壓峻陛臨角斜。是時唯聞鳥雀鬧，盡日不聽車輪譁。雖傳此景無分到，但訝習慣猶豪誇。他年造物儻有意，不使齪齪居貧家。
和永叔六篇 禁中鞓紅牡丹 梅堯臣 
與公同是洛陽客，今日論年皆作翁。一見此花知有感，衰顔不似舊時紅。
和永叔六篇 和鄰幾學士桃花 梅堯臣 
深殿有春人到稀，武陵雖說昧當時。躊躇莫憶人間世，恐至塵中悔却遲。
和永叔六篇 啼鳥 梅堯臣 
提胡蘆，提胡蘆，爾莫勸翁沽美酒。公多金錢賜醇酎，名聲壓時爲不朽。百舌子，百舌子，春泥方滑滑。泥雖滑滑輦道平，莫學竹雞言易發。深宮許爾來報春，便是好鳥同其羣。清聲囀入君王耳，安用穿叢苦避人。桃李無言何所益，畢竟有謝須紛紛。莫以榮華長不歇，人間已見翟公門。安不忘危誰可貴，貴時能憶困時聞。
縉叔以詩遺酒次其韻 梅堯臣 
君嘗謂我性嗜酒，又復謂我躭於詩。一日不飲情頗惡，一日不吟無所爲。酒能銷憂忘富貴，詩欲主盟張鼓旗。百觚孔聖不可擬，白眼步兵吾久師。君多賜壺能以遺，向口滿碗傾玻瓈。醇釀甘滑泛綠蟻，從此便醉醒無期。既以樂吾真，亦以泰吾身，莫問今人與古人。
和范景仁王景彝殿中雜題三十八首並次韻 殿幕閒興 梅堯臣 
宮殿深沉處，鶑花爛漫時。關關哢清吭，蒨蒨發朱蕤。天上春應早，人間日轉遲。得賢如漢盛，五字變周詩。
和范景仁王景彝殿中雜題三十八首並次韻 游延羲閣後藥欄 梅堯臣 
授經聞漢帝，嘗此講秦餘。一日承丹詔，同時見子虛。來游瓊閣外，閒傍藥欄初。柳絮輕黏履，薇條澀惹裾。解歸巢上燕，思寄袖中書。此鳥如矜慎，飛飛與客疎。
和范景仁王景彝殿中雜題三十八首並次韻 龍柏 梅堯臣 
花非龍香葉非柏，獨竊二美誇芳蕤。苦練不分顔色近，紫荆未甘開謝遲。羣公莫以得地貴，竟費佳句何足思。
和范景仁王景彝殿中雜題三十八首並次韻 延羲閣牡丹 梅堯臣 
花中第一品，天上見應難。近署多紅藥，層城有射干。生雖由地勢，開不許人看。天子何時賞，宮娥捧玉盤。
和范景仁王景彝殿中雜題三十八首並次韻 奉呈諸君 梅堯臣 
參天朱閣峻，拂地柳條垂。太液綠波漲，建章春漏遲。長人執兵立，小豎插花嬉。但只逢人說，無由預此時。
和范景仁王景彝殿中雜題三十八首並次韻 細竹 梅堯臣 
森森漢宮竹，託本異孤生。玉砌緣根迸，朱欄與筍平。朝煙生密翠，晚影漏斜明。應待女媧采，參差鳳琯清。
和范景仁王景彝殿中雜題三十八首並次韻 夜賦 梅堯臣 
月從東殿生，叢竹照脩竦。葉間清露滴，枝上寒禽動。閒覺萬慮空，靜聞嚴鼓重。官燭翦更明，相看應似夢。
和范景仁王景彝殿中雜題三十八首並次韻 三月九日迎駕 梅堯臣 
前殿臨朝百辟回，後宮廷閣九重開。鳴梢已自金階出，黄屋初迎玉輦來。不問偷桃方朔飽，誰知載戟子雲才。羣官望幸無名姓，只有窮吟許外陪。
和范景仁王景彝殿中雜題三十八首並次韻 浹日 梅堯臣 
光陰天上早，氣候日邊溫。懸蟢時過眼，飛蟲稍入軒。看花成子大，聞燕養雛喧。每覺瑶池宴，風飄管吹繁。
和范景仁王景彝殿中雜題三十八首並次韻 宮槐 梅堯臣 
漢家宮殿蔭長槐，嫩色葱葱不染埃。天仗龍旂穿影去，鈎陳豹尾拂枝來。青蟲掛後蜂銜子，素月生時桂並栽。我意方同杜工部，冷淘唯喜葉新開。
和范景仁王景彝殿中雜題三十八首並次韻 有折景福殿後酴醾花至者 梅堯臣 
有鳥銜花出，清香不畏風。初從上林發，來過未央中。蔟蔟霜包密，層層玉葉同。誰將作美酒，醉看月生東。
和范景仁王景彝殿中雜題三十八首並次韻 詩癖 梅堯臣 
人間詩癖勝錢癖，搜索肝脾過幾春。囊橐無嫌貧似舊，風騷有喜句多新。但將苦意摩層宙，莫計終窮涉暮津。試看一生銅臭者，羨他登第亦何頻。
和范景仁王景彝殿中雜題三十八首並次韻 石詠 梅堯臣 
君王愛石醜，百孔皆相通。怪狀一如此，補天有何功。匪言不可轉，安得來宮中。女豈比柱礎，瑩然受磨礱。
和范景仁王景彝殿中雜題三十八首並次韻 逾旬 梅堯臣 
重說已經旬，應懷獨寢人。通宵彈玉枕，白晝拂牀塵。幾想迎雕輦，何當快倦身。門前車馬立，疑是角生輪。
和范景仁王景彝殿中雜題三十八首並次韻 晨起 梅堯臣 
月向西樓下，天光候日開。殘星明寶鑑，百舌響宮槐。玉井傳新汲，金爐換宿灰。黄門馳有詔，唱第許卿來。
和范景仁王景彝殿中雜題三十八首並次韻 金沙花 梅堯臣 
金有披沙得，花應不可多。栽培由地力，豔色與天和。玉座君王賞，朱欄將相羅。稱觴千萬壽，繁葉奈香何。
和范景仁王景彝殿中雜題三十八首並次韻 賜食 梅堯臣 
誰言出相是山東，今日求賢欲致功。玉饌滿盤來禁裏，鵠羹分鼎下天中。但知愷弟酬君賜，舊訝權輿向國風。曾笑侏儒飽欲死，宜思薇蕨不忘忠。
和范景仁王景彝殿中雜題三十八首並次韻 賜酒 梅堯臣 
時頒光祿酒，花出漢宮牆。湛露承天渥，流霞落羽觴。近親龍尾道，遠襲雀頭香。溺殿人誰見，終知曼倩狂。
和范景仁王景彝殿中雜題三十八首並次韻 賜書 梅堯臣 
選來金殿盡英豪，帝筆親承始是遭。就裏少年唯賈誼，其間蜀客乃王襃。善經有意尊儒甚，推澤方知待士高。歸付子孫傳百世，深堂閒挂亦蕭騷。
和范景仁王景彝殿中雜題三十八首並次韻 賜燭 梅堯臣 
天子賜燭昏夜時，嫦娥閉月栽桂枝。稱量高下唯妍辭，相與盡心無附離。求安去病如上池，照耀不容毫髮私。品藻一定何可移，光焰奪晝資爾爲。宣王徒美庭燎詩，魏帝自徹月殿披。我朝好士萬古垂，搜索賢俊登蒿藜。孰不力吐肝膽脾，枉用宴飲生脛脂。雲龍將見升騤騤，燃此必欲無所遺。收殘喜氣如蒸炊，蜜蜂慙愧空多知。
和范景仁王景彝殿中雜題三十八首並次韻 賜果 梅堯臣 
前日宮醪賜玉尊，今朝持果小黄門。乾桃熏李非時物，置案盈盤不次恩。投以赤心思武帝，握同玄璧詠劉琨。嘗聞食奠陳王業，知是豳公幾世孫。
和范景仁王景彝殿中雜題三十八首並次韻 檜詠 梅堯臣 
文章老重欲追古，便作帝宮蒼檜詩。青葱玉樹傳楊子，盤屈洪桃見左思。龍鱗已愛松身直，珠實還看柏葉垂。秀木豔叢那可擬，但將霜雪定堅姿。
和范景仁王景彝殿中雜題三十八首並次韻 柳絮 梅堯臣 
陶令生涯漉酒巾，門前種柳萬條新。花今吹作蓬萊雪，曲舊得於關塞人。應與殘紅閑是伴，不隨舞蝶去爭春。可憐輕質都無定，一落銀河莫問津。
和范景仁王景彝殿中雜題三十八首並次韻 殿後書事 梅堯臣 
天子尋常幸直廬，裹頭宮女捧雕輿。紅泥已賜春醅酒，黄帕曾經御覽書。林果鳥應銜去後，燕窠蟲有落來餘。禁中事事能傳詠，播在人間不是虛。
和范景仁王景彝殿中雜題三十八首並次韻 雨夜 梅堯臣 
電光初照樹峨峨，葉上微風與雨和。玉腕愁聞無處奈，庭花暗落不應多。長楊靜響千重瓦，太液寒生幾寸波。洗濯青春如有意，平明濕羽未離柯。
和范景仁王景彝殿中雜題三十八首並次韻 景福殿水 梅堯臣 
宮井蛟龍夭矯垂，曉缾初汲渴禽窺。清泠已向金盆貯，甘滑還從玉椀知。九醖酒醇由此得，小團茶味爲留遲。閤門地脈應相似，翰苑曾邀詠昔詩。
和范景仁王景彝殿中雜題三十八首並次韻 雨後 梅堯臣 
新晴殿閤曉，初日霧煙中。柳重宮腰弱，花肥粉頰豐。渥恩君自厚，藜藿我纔充。草木欣欣發，誰知造化功。
和范景仁王景彝殿中雜題三十八首並次韻 象戲 梅堯臣 
象戲本從棋局爭，後宮龜背等人情。今聞儒者飽無事，亦學婦人閑鬭明。堂上有奇誰可勝，罇中賭酒令方行。直驅猛獸如尋邑，何似昇平不用兵。
和范景仁王景彝殿中雜題三十八首並次韻 再觀牡丹 梅堯臣 
聞說偷觀近玉欄，腸如車轂走千盤。無人憶著洛陽日，走馬魏王堤上看。
和范景仁王景彝殿中雜題三十八首並次韻 白牡丹 梅堯臣 
白雲堆裏紫霞心，不與姚黄色鬭深。閒伴春風有時歇，豈能長在玉階陰。
和范景仁王景彝殿中雜題三十八首並次韻 紫牡丹 梅堯臣 
葉底風吹紫錦囊，宮爐應近更添香。試看沉色濃如潑，不愧逢君翰墨場。
和范景仁王景彝殿中雜題三十八首並次韻 七寶茶 梅堯臣 
七物甘香雜蕊茶，浮花泛綠亂於霞。啜之始覺君恩重，休作尋常一等誇。
和范景仁王景彝殿中雜題三十八首並次韻 庖烟 梅堯臣 
羃歷庖烟出綵油，欲通雲霧未能周。濕薪燒盡日停午，試問霏霏何處浮。
和范景仁王景彝殿中雜題三十八首並次韻 省中 梅堯臣 
漢相家人尚苦疑，不言溫室樹何枝。君今坦坦無猜忌，夸說皇居盡入詩。
和范景仁王景彝殿中雜題三十八首並次韻 天上 梅堯臣 
紫微垣裏月光飛，玉佩腰間正陸離。天上去來知幾日，蟠桃結子是歸時。
和范景仁王景彝殿中雜題三十八首並次韻 明月 梅堯臣 
明月已生城上頭，小星光滅大星流。來朝放牓出宮去，何處殘花轉入溝。
和范景仁王景彝殿中雜題三十八首並次韻 再賦 梅堯臣 
誰人重詠大刀頭，只顧長明不願流。縱使西傾必東出，寧同寒水瀉宮溝。
和范景仁王景彝殿中雜題三十八首並次韻 殿中飛 梅堯臣 
玉几當中寶作牀，無端絮惹御袍香。羣公唱第魚龍化，列侍金階若堵牆。
次韻景彝春宴 梅堯臣 
法座初瞻戶牖間，衮衣垂處見雲山。滿斟玉酒傳宣盡，齊插宮花拜賜閒。紅線織成庭下毯，明珠結出耳中環。鬭雞旗底蓬蓬鼓，逐勝爭名利害關。
次韻景彝三月十六日范景仁家同飲還省宿 梅堯臣 
種桃依竹似僊家，邀對春風共泛霞。席上未觀雙舞鳳，城頭已覺聚啼鴉。怱怱跨馬人歸省，羃羃生烟樹斂花。稚子候門知我醉，東方明月照扉斜。
次韻永叔試諸葛高筆戲書 梅堯臣 
公負天下才，用心如用筆。端勁隨意行，曾無一畫失。因看落紙字，大小得疎密。筆工諸葛高，海內稱第一。頻年值我來，我媿不堪七。安能事墨研，欲效前人述。懶性真嵇康，閒坐喜捫蝨。是以持獻公，不使物受屈。果然公愛之，奇蹤寫名實。豈惟播今時，當亦傳異日。嗟哉試筆詩，藏不容人乞。
唐書局叢莽中得芸香一本 梅堯臣 
有芸如苜蓿，生在蓬藋中。草盛芸不長，馥烈隨微風。我來偶見之，乃穉彼蘙蒙。上當百雉城，南接文昌宮。借問此何地，刪修多鉅公。天喜書將成，不欲有蠹蟲。是産茲弱本，蒨爾發荒叢。黄花三四穗，結實植無窮。豈料鳳閣人，偏憐葵葉紅。
嘲江翁還接籬 梅堯臣 
何言恐偷樣，自是君婦懶。五日縫一巾，猶道苦未晚。
次韻景彝閣後紫薇花盛開 梅堯臣 
禁中五月紫薇樹，閣後近聞都著花。薄薄嫩膚搔鳥爪，離離碎葉剪晨霞。鳳皇浴去池波響，鳷鵲陰來日影斜。六十無名空執筆，顛毛應笑映簪華。
送李泰伯歸建昌 梅堯臣 
推天以知命，自古豈不然。桓魋及臧倉，嘗毀聖與賢。後人何蹈之，其事實好還。君居麻源谷，學禮如鄭玄。聲名久已大，籍籍四海傳。昨因丞相舉，便謂升雲烟。朅來太學館，食貧向三年。忽懷枌榆下，歸思獨綿綿。得告許暫往，落莫求楚船。捋髯滄江上，仰看饑飛鳶。誰識鵷雛志，閒誦莊叟篇。喜問里中兒，重到舊林泉。洗蕩俗塵垢，焚烈跨馬韉。不向世路去，徒取悉腸煎。雞豚粗可養，禾黍亦足田。不慙莎衣蟲，以葉自包纏。及其飽滿時，曷異冠貂蟬。君意我强寫，雖慕何由緣。
送林大年殿丞登第倅和州 梅堯臣 
和靖先生負美才，族孫今似漢庭枚。敗亡項籍江邊廟，應媿文場戰勝來。
王知章尉河內 梅堯臣 
古縣太行下，老槐三四株。以言新作吏，不似舊爲儒。黄綬心猶壯，青雲志豈無。漢朝吾遠祖，不道此官麤。
送祖擇之赴陝府 梅堯臣 
古來分陝重，猶有召公棠。此樹且能久，後人宜不忘。君從金馬去，郡在鐵牛旁。山色臨關險，河聲出地長。罇無空美酒，魚必薦嘉魴。天子憂民切，行當務勸桑。
中伏日永叔遺冰 梅堯臣 
日色若炎火，正當三伏時。盤冰賜近臣，絡繹中使馳。瑩澈肖水玉，凜氣侵人肌。近日多故友，分貺能者誰。信都顧貧賤，物物義不遺。念我老且病，赤疿生枯皮。巨塊置我前，凝結造化移。畏冷不敢食，有類夏蟲疑。雖然已快意，何必咀嚼爲。天子厚於公，不使熾毒欺。公亦厚於我，將恐煎熬隨。我有舐犢愛，自憐小子龜。
次韻和永叔贈別擇之赴陝郊 梅堯臣 
古人相送贈以言，今人相送舉以酒。酒行殷勤意豈疎，酒罷躊躇悲更有。行當何之來者誰，陝府兵吏爭迎走。壺漿往往過函關，翰林惜別方携手。自言老大遇知難，願得公詩爲不朽。公因索筆作長謠，落落寓言誠十九。我慙竹管厠宮懸，縱合律度應非偶。太守西行已不貧，忽獲明珠盈大斗。歸立螭頭未是遲，暫向棠陰問遺叟。
送施縡秀才下第 梅堯臣 
君嘗老於敵，輕彼羣兒嬉。堅銳不可恃，屢北還自疲。胸中多奇秘，既衂何所爲。東走滄海上，夏果采荔枝。奉親樂無涯，豈愧祿仕遲。
送張山甫武功簿 梅堯臣 
洛陽舊交有七人，五人已爲泉下塵。各家生兒爲門戶，唯子弟兄先立身。我與信都侯獨在，喜見及祿知天仁。昨日聞補武功吏，氣調欲與南山親。少年勉力向職事，莫學老貪文字新。
送微上人歸省天台 梅堯臣 
釋子懷慈母，吾儒未易輕。不尋琪樹去，肯向石橋行。海近雲多潤，山高日少晴。天恩新賜服，書字欲傳名。
寄天台梵才上人 梅堯臣 
常觀月從東海出，想照石橋旁畔人。試問當年與今日，清光不改只如新。
送李信臣尉節縣先歸湖州 梅堯臣 
梁王吹臺側，五月多荷花。荷開對翹鷺，吳客還思家。家在水中城，四面如鋪霞。焉能長相守，千里獨起嗟。補官東海上，物景莫言賒。
送王巡檢之定海 梅堯臣 
休淬鸊鵜劍，休調鵲血弓。平時自壯大，何所立戰功。得兵不滿百，防寇滄海東。駕船如飛鶻，出入巨浪中。苟能勇於此，遇敵無廢忠。
謹賦 梅堯臣 
避暑就高臺，不如就賢人。賢人若冰雪，論道通鬼神。自言信手書，字字事有因。往往得遺逸，烜赫見名臣。是日劉夫子，拍手氣益振。重覩太史公，吾徒幸來親。大笑舉玉杯，陶然任天真。內樂不復熱，豈以身爲身。
來上人歸宣城兼柬太守孫學士 梅堯臣 
李白不厭昭亭山，看盡飛鳥雲獨閒。我今相送一懷想，想在謝公窗戶間。
始作燕子巾 梅堯臣 
裹髻不裹額，自名燕子巾。翼覆尾涏涏，誰問巢由人。
送侯孝傑殿丞簽判潞州 梅堯臣 
同在洛陽時，交游盡豪傑。倏忽三十年，浮沈漸磨滅。惟餘一二人，或位冠夔禼。我今存若亡，似竹空有節。人皆欲吹置，老硬不可截。君自緱山來，別我不畏熱。言作潞從事，家貧祿仕切。六月上太行，辛勤非計拙。天當氣候凉，清風自騷屑。雖云數日勞，斗與炎蒸絕。君本公王孫，才行實修潔。鏘鏘發英聲，瑩瑩如佩玦。是爲君子器，終見不渝涅。相逢未易期，夢寐歸鼓枻。
送張子野知虢州先歸湖州 梅堯臣  洞庭湖
未赴虢太守，暫歸吳興家。吳興近洞庭，橘林正吹花。君當橘柚時，摘包带霜華。清甘不楚齒，若酒傾殘霞。谿山小女兒，姹姹兩髮丫。褭褭上氍毹，嘈嘈弄琵琶。是時與之醉，何似走塵沙。
送尹瞻駕部監靈仙觀 梅堯臣 
天地如轉磨，屑屑今古人。一落大化手，團品惟其新。不幸積不用，衮衮同埃塵。日月行何窮，過盡千萬春。人生占幾許，百歲猶比晨。君求灊山潛，捨去兩朱輪。願效陶淵明，翦紗爲破巾。山前溪多鱗，山下酒甚醇。看雲舉大杓，杓造舒州民。李白嘗愛之，死生曾與均。此志我亦有，更將猿鳥親。
送朱玠戶曹之廣德軍 梅堯臣 
南方小兒纔讀書，往往得官呵路衢。君今五十始作掾，手板青袍非壯圖。況來桐汭水上城，折腰强顔休歎吁。城西古祠能致雨，歲不有旱民無逋。民樂未央君可娛，舊俗不與吾鄉殊。
次韻和永叔原甫致齋集禧 梅堯臣 
廟蠁靈祠屬二公，齊心相望切朱宮。綠渠繚繞壖垣水，廣沼清泠漲殿風。已詠應麟來五畤，仍歌翔雁雜殊翁。遥知畢事期尋勝，尚問衰羸未厭窮。
送王司徒定海監酒稅 梅堯臣 
悠悠信風帆，杳杳向滄島。商通遠國多，釀過東夷少。懷鄉寄書遲，見日知晨早。應聞有海花，何必樹萱草。
端明李侍郎挽歌三首  其一 梅堯臣 
少年爲侍從，名譽竟軒騰。每吐胸中鳳，寧容筆上蠅。受釐延漢室，被謗過周陵。今日泉宮啟，師臣禮秩增。
端明李侍郎挽歌三首  其二 梅堯臣 
官豈不爲達，其如望未充。敏辭傾一代，發問詘三公。厭向承明直，思行邵伯風。嗟嗟玉樹折，埋沒彼蒿宮。
端明李侍郎挽歌三首  其三 梅堯臣 
秋樹無黄鳥，蟬聲亦自哀。素車新隴去，白馬舊賓來。薤上朝陽露，池中歲刼灰。短長何足較，嗣子有高才。
次韻和永叔夜聞風聲有感 梅堯臣 
月落夜正黑，風起庭槐端。窗間星動摇，枕上人寤歎。所歎吹陰雲，苦熱彌不歡。當其氣莫出，曷若無衣寒。虛堂卧竹簟，汗體如露漙。驅蚊爇蒿艾，寧復襲芝蘭。煎灼一如此，衰枯誰可完。消磨任寒暑，安有不死丹。三伏已過二，炎赫應漸殘。試看蜣蜋蟲，辛勤方轉丸。焉得從釣舟，逆上嚴子湍。此事人所易，謝榮爲獨難。誰顧萬古名，黑石持鎸刊。風聲不用撼，牀頭閒素紈。
次韻和永叔石枕與笛竹簟 梅堯臣 
溪上枕部龍卵石，蘄匠簟製蛇皮紋。客從東方一持贈，竹色蒸青石抱雲。磨沙斵骨自含潤，飽霜弔節無留塵。京師貴豪空有力，六月耐此炎蒸劇。旱風赤日吹熱來，大厦高簷任雕飾。頭顱汗匝無富貧，雖有頒冰論官職。官高職重冰則多，日永冰消難更得。唯公掃室施枕簟，迎凉自感東方客。東方客應非俗昏，能使賢人心體適。賢人何以偏伏人，天下才名方赫赫。我吟困窮不可聽，晝夜蚊蚋蒼蠅聲。蠅如遠雞耳初感，蚊若隠雷空際鳴。葛厨頂綻屋蝎墮，菅席中裂麻經橫。平生賦分只煎炒，安有祿玉琉璃清。猶勝昔年杜子美，老走耒陽牛炙死。因思楊惲廢時言，但願人生行樂爾。公今事業在朝廷，去就尤當慎終始。待公睡足秋風來，去奉高談揮麈尾。
寄題朱表臣職方真州新園 梅堯臣 
青葱江上樹，杳藹宮前道。道側有新園，園中無惡草。松隴方在望，茅屋聞已考。朝廷正急才，何得言歸老。
次韻和原甫閣下午寢晚歸見示 梅堯臣 
殿閣風來夏日長，青林抽嫩見餘芳。筆供五吏詞休敏，簟展雙紋睡正凉。故事早歸何獨晚，舊交新詠尚無忘。不言偃仰中園樂，還愛眉間喜色黄。
三十二弟寺丞歸宣城因寄太守孫學士 梅堯臣 
謝公下車日，郡內一登望。昭亭山蒼蒼，寒溪水瀁瀁。句清宛微渾，三洲分細浪。小艇下灘來，羣鷗舞潭上。借問鷗何若，水深魚莫向。鷗餒猶識機，魚樂不忘餉。子去見太守，於我必有訪。但寄此薄言，罇前爲之唱。
送刁景純學士赴越州 梅堯臣 
會稽迎太守，舟屋畫粉雘。前舟載圖書，後舟載女樂。月出鏡湖心，長笛使孤作。還見漁者來，曾令李謩愕。吹裂比竹管，士果不可度。二分學宮裝，艷色鬭京洛。嘗聞有西子，菡萏不相若。得郡考故跡，精絕古所怍。慎莫爲俗牽，乘閒數斟酌。
送宋郎中知商州 梅堯臣 
商於六百里，太守二千石。地廣任亦重，車建旗仍赤。嘗聞四老人，采芝留舊跡。古廟藏空山，曾無漢羽翼。其事有圖畫，家傳多典籍。願君爲政閒，案覽知疇昔。
六月晦日定力院同原父賦送伯鎮景純樞言三學士 梅堯臣 
清秋三黄鵠，舉翼東來飛。鳴聲既相呼，烟水亦相依。蓬池不暫止，太液未言歸。酌酒望滄海，飄颻思菊衣。
次韻和景彝省闈宿齋二首  其一 梅堯臣 
晝日南宮雨後凉，齋嚴官重靜於常。庭前鬭雀墮還起，欄下秋花落自香。看盡雲容天漏碧，讀殘書帙卷披黄。九衢塵土莫能到，蕭瑟微風葉響廊。
次韻和景彝省闈宿齋二首  其二 梅堯臣 
新月斜光依約見，夜蟬高樹有時鳴。曲眉不想西家樣，餒腹還思二子清。迭代物華何足較，古今榮辱豈須驚。靜來應覺能閒少，人事區區逐日生。
送刁景純知會稽 梅堯臣 
前有朱翁子，後經王右軍。至今風俗美，自昔誦歌聞。秦望臨丹戟，耶溪漱白雲。只應絲管去，驚動海鷗羣。
次韻答王景彝聞余月下與內飲 梅堯臣 
仰頭看月見新鴻，形影雙飛玉鑑中。呼我作卿方舉酒，更煩佳句賞高風。
次韻和景彝對月 梅堯臣 
蕭蕭風雨變凉意，索索晚雲開斗晴。已洗浮埃天外靜，忽生圓月樹頭明。草根蟲穴吟來久，屋角星河落更清。我愧西垣侍臣比，景寒霜鬢兩三莖。
和景彝西閣獨直 梅堯臣 
池頭鳳皇寒，井上梧桐老。鳳寒浴已晚，桐老脫亦早。是時有詞臣，獨直正視藁。嚴嚴代王言，落落奮清藻。演成五色絲，世作非常寶。貶如市朝撻，襃若華衮好。四方號令施，萬耳昏聾掃。此職唯其才，用居寧草草。
次韻景彝奉慈廟孟秋攝事二十韻 梅堯臣 
閟宮初告饗，駕輅已迎秋。公衮惟時攝，齋廬用爾休。椒漿茲往奠，鸞馭或來游。任姒徽音繼，邦家故事脩。前期嚴受誓，侵曉肅傳騶。雞狗藏深戶，蚊蠅響暗溝。別祠緣相漢，舊禮傚宗周。蕭氣接庭燎，鼓聲通市樓。樂章分廟奏，牲物用毛柔。木主升新座，牙盤列庶羞。叩階除劍履，宿羽動梧楸。錫胙人移俎，焚辭漏晝籌。豆籩將降陛，胥史劇奔牛。事畢歸烏巷，陰餘晦綵油。驅車多叱咤，負擔起歌謳。却直中書省，重瞻十二旒。詞供五更敏，詔示四方優。密議存王體，斜封贊禹謀。勤誠酬異等，潤色闡嘉猷。强擬鄴中詠，我思康樂侯。
次韻和景彝秋興 梅堯臣 
日月機上梭，年華東注波。未驚凉葉墜，已見白髮多。牧馬歸方健，調弓力漸和。籬邊賸曉菊，陶令奈貧何。
司徒陳公挽詞二首  其一 梅堯臣 
位至三公有，恩加賜謚無。再調金鉉鼎，屢剖玉麟符。已歎鸞同穴，還嗟鳳欠雛。擁途看鹵部，誰爲畢三虞。
司徒陳公挽詞二首  其二 梅堯臣 
公在中書日，朝廷百事崇。王官多不喜，天子以爲忠。富貴人間少，恩榮歿更隆。若非笳鼓咽，寂寞奈秋風。
秋思 梅堯臣 
梧桐在井上，蟋蟀在牀下。物情有與無，節候不相假。寥寥風動葉，颯颯雨墮瓦。耳聽心自靜，誰是忘懷者。
送葉都官赴蜀州倅 梅堯臣 
每有人之蜀，先憑問海棠。徒知花底醉，不報樹頭芳。上馬秋風急，登山古路長。西南生片月，遥想見清光。
次韻答吳長文內翰遺石器八十八件 梅堯臣 
山工日斵器，殊匪事樵牧。掘地取雲根，剖堅如剖玉。食具與果具，待賓良有勗。亦將茶具并，飽啜時出俗。公何都贈予，金多不入目。我家固宜之，瓦椀居漏屋。得此尤稱窮，客來無不足。唯應赤脚婢，收拾怨常酷。夏席堆青齏，冬盤飣旨蓄。竟無粱肉饌，甚愧蕭家錄。
送張君儀太祝簽判奉寧軍 梅堯臣 
社雨燕巢空，古陂菱葉老。燕去春當還，菱枯秋不早。莫以西風高，於焉亂懷抱。指途無幾里，駛馬一秣草。彼美賢主公，文章爲世寶。笑談樽俎間，勿負風月好。
寄題陽武宰王安之慶豐亭 梅堯臣 
官爲人父母，身自奉其親。結宇後園中，散步以怡神。寒溫適所適，朝夕饋爾珍。諸孫同在傍，嬉戲情各均。庭下香草秀，梁中乳鳥馴。乳鳥名曰烏，反哺豈不仁。香茶名曰蘭，相襲使之紉。二物已可知，百里風俗淳。
北州人有致達頭魚于永叔者素未聞其名蓋海魚也分以爲遺聊知異物耳因感而成詠 梅堯臣 
孰云北海魚，乃與東溟異。適聞達頭乾，偶得書尾寄。枯鱗冒輕雪，登俎爲厚味。向來昧知名，漁官疑竊位。有如臧文仲，不與柳下惠。從茲入杯盤，應莫慙鮑肆。
送柳秘丞大名知錄 梅堯臣 
言今魏都去，聽我願少休。地息戎馬牧，民苦黄河流。渾渾發西極，奮奮入九州。自古患决溢，于今爲瘡疣。禹力順而東，漢防築其陬。完壞非一日，利害經千秋。主印無切責，治水莫輕謀。府公山西種，貴已爲通侯。樽酒與歌舞，上客共優游。
送何都官通判虔州 梅堯臣 
楚越封圻接，帆檣上下頻。商通洲橘熟，信到嶺梅春。白紵歌脩頸，金盤饋紫鱗。同勤太守職，龔遂漢名臣。
秋雷 梅堯臣 
春雷不發蟄，秋雷不收聲。向無一日雨，今無一日晴。昨夕玉女笑，閃閃揚目睛。雷公與雨師，自取號令明。舒慘由上天，誕妄推五行。日月不粒食，安問下土耕。雖然屋瓦爛，還有地菌生。損彼以益此，誰能較人情。堯時不無水，用禹水乃平。黎民思堯仁，往往見於羹。猶吾大君意，星火立水衡。水衡雖努力，豈將雷雨爭。
送俞尚寺丞知蘄春縣 梅堯臣 
應見言風物，於今有貢蛇。潛蹤遠蛙黽，飲露上蒹葭。清潔一如此，傷殘都莫涯。君惟修職業，男耒女繰車。
和劉原甫白鸚鵡 梅堯臣 
能言異國鳥，來與舶帆飄。嘗過西王母，曾殊北海鰩。雪衣應不妬，隴客幸相饒。因憶禰處士，舊洲蘭蕙凋。
送劉定賢良下第赴廣陵令 梅堯臣 
劉蕡不登科，衆口誦其策。得者爲之羞，聞者爲之惜。摧藏一時屈，論議千古白。至今簡篇中，一字不敢易。其言究時病，舂刺若戈戟。引經見大法，非蹈春秋僻。我朝屢得人，無不陞顯赫。乃知所中否，實命繫通厄。中則首公相，人情作冠幘。否則走仕塗，人情作履舄。秋風廣陵城，千里夷門客。壯心雖暫失，美寶有時獲。怊悵以送君，致龍翻點額。
九日永叔長文原甫景仁鄰幾持國過飲 梅堯臣 
秋堂雨更靜，佳菊粲粲芳。置酒延羣公，掇英浮新黄。心猶慕淵明，歸來醉柴桑。莫問車馬之，去跡亂康莊。
送鮑都官錢塘通判 梅堯臣 
文鰩游西海，夕飛向吳洲。朱鼈生明月，淵潛未可求。由來有變化，何能計沉浮。君子蹈出處，誰能等隅陬。臨水賦二者，相送無離憂。
送通州通判刁國博 梅堯臣 
古郡見郎山，海雲遮一半。陽烏出滄波，光彩臨硯桉。小吏抱牘來，磨墨爲點竄。豈以島嶼人，百事皆漫漫。朝廷通守任，不使守專斷。是恐繆其才，民勞乃生亂。辛勤雖然多，魚蟹莫知筭。夜月上蓬瀛，偷閒舉杯看。因行計較足，少別休興歎。
吳資政挽詞二首  其一 梅堯臣 
天下文章老，爲公地底銘。平生懷道德，鋪寫若丹青。蒲市一朝罷，洛人皆淚零。嗟嗟廟堂貴，今以柏爲庭。
吳資政挽詞二首  其二 梅堯臣 
峨峨陘土厚，自古葬賢人。百尺不逢水，千年空閉春。夜臺埋琬琰，隴道刻騏驎。西望緣纓淚，曾無幕府賓。
九月二十四日大風 梅堯臣 
秋飈無蹤跡，空中聲奔馳。枯桑因已驗，老病仍先知。驚沙入破隙，危葉墮綠枝。幽懷聒不寐，山岳將恐移。
二十五日雪 梅堯臣 
秋露未爲霜，秋空已飛雪。著樹增葉危，壓叢憂菊折。平明開戶看，斗覺頹簷潔。天時莫蒼猝，誰預衣裘設。
送唐待制子方北使 梅堯臣 
王命來天外，閼氏坐帳中。儀雖聘鄰國，禮豈異和戎。漢使方持節，胡人自带弓。唯應沙漠凜，不減諫臣風。
送劉元忠學士歸陳州省親 梅堯臣 
芸香閒秘秩，蘇合著新裘。公子言歸日，天王賜問優。治分周太宰，禮重漢諸侯。拜慶無如樂，黄金作酒舟。
送陳賢良忠正軍簽判 梅堯臣 
書對三千字，恩科第一人。鯤魚飛北海，龍劍躍平津。直悟聰文主，深論險尅臣。已能明世弊，枉作幕中賓。
送韓持正寺丞知餘姚 梅堯臣 
君家二仲父，連爲吳越宰。錢唐與蕭山，治跡應無改。魚蝦莫厭腥，網罟從人采。天晴姚江深，縣鼓朝翻海。
送周介之學士通判定州 梅堯臣 
相公秉文武，視卒如嬰兒。今往佐其軍，豈不重撫綏。我有愚者慮，贈君臨路岐。相公居并州，拓土曾不疑。羌戎起潛變，一旦覆我師。我師無不勇，將吏實易之。常抱雪恥志，此旨君所知。兵家尤戒貪，持重養以威。正當土門路，自昔屯虎貔。朔朝及旬望，大校飫酒巵。未若投單醪，共飲河水湄。古人維其均，今人意參差。臨事欲之死，身往心已移。上能同甘苦，下必同安危。願君因議論，茲語何難爲。
送番禺杜桿主簿 梅堯臣 
行識桄榔樹，初窺翡翠巢。地蒸蠻雨接，山潤海雲交。訟少通華語，蟲多入膳庖。不須思朔雪，梅吐臘前梢。
還柳瑾秘丞詩編 梅堯臣 
吾友蘇子美，聞昔許君詩。子美今下世，令人重嗟咨。當其不得志，泥水蟠蛟螭。未激西海流，安可氣吐霓。吳洲逢朱鼈，腹有百碧遺。他時使我觀，我觀顔忸怩。便欲焚筆硯，奈何難爭馳。
送張殿丞吉甫知資陽 梅堯臣 
單騎欲之蜀，綵衣初過秦。王喬鳬是舄，陶令酒名巾。灞上愁逢雪，襃中喜見春。兩川風物美，不似走京塵。
丁端公北使 梅堯臣 
山聘天王使，來乘御史驄。馳車看燕婦，貂扇禦胡風。俗與華人似，言從左衽通。罽庭觀拜舞，不似未央中。
張斯立遂州司理 梅堯臣 
自身買馬箠，爲婦置羃䍦。將出咸陽門，同涉蜀道危。疇昔未祿仕，日夕講書詩。不能青雲高，乃作黄綬卑。前人未遇時，往往甘棲遲。如築九層臺，始起一板基。雖然用功深，歲久終莫隳。我今惜君行，無力可致之。去勿藉芳草，世俗多夸毗。
寄題哀賢亭 梅堯臣 
蒼蒼墓門樹，亦有黄鳥哀。賢者不在世，常恨埋蒿萊。山根入溪泉，流響出夜臺。東方見子胥，助濤高崔嵬。
答建州沈屯田寄新茶 梅堯臣 
春芽研白膏，夜火焙紫餠。價與黄金齊，包開青蒻整。碾爲玉色塵，遠及蘆底井。一啜同醉翁，思君聊引領。
送曹測崇班駐泊相州 梅堯臣 
知君鄴城去，歷覽古時蹟。峨峨銅雀臺，其下遺瓦礫。不化鴛鴦飛，多近蟾蜍滴。哀哉魏武帝，雄智圖九錫。俄聞望西陵，作妓向朝夕。曾何百年間，事往如霹靂。空餘幾仞土，陰峭古蘚碧。下有牧羊人，上有牂與䍽。寒風吹枯草，草短聲剌剌。珠翠爲埃塵，冠劍埋百尺。顔回飲一瓢，仲尼不暖席。擁徒食人肝，生莫如盜跖。令名今猶存，焉在刻金石。我輩當太平，白首如戰敵。又知爲善樂，尚媿苟仕籍。行行勤撫兵，豎威酬德澤。
十一月二十三日歐陽永叔劉原甫范景仁何聖徒見訪之什 梅堯臣 
夷門魏公子，來過抱關人。車馬立市中，貴義不恥貧。市人無不驚，此老面黧皴。豈將流俗眼，能辨玉與珉。爾後幾千載，此賢埋埃塵。誰謂四君子，蹈古猶比辰。上馬後苑門，訪我東城闉。爲公開蓬戶，沽酒焚紫鱗。銀杯青石盤，共飲不計巡。薄暮各已醉，歡笑頹冠巾。來既無猜嫌，去亦無疎親。曷若世上士，惟顧勢力均。
次韻和原甫陪永叔景仁聖徒飲余家題庭中枯菊之什 梅堯臣 
九月車馬過，我庭黄菊鮮。重來踰七旬，枯萼無復妍。自非凌霜操，枝葉徒相連。衰敗未忍去，根荄尚翹然。不意憔悴叢，猶爲君子憐。固值時節晚，豈恨地勢偏。直如木上蘿，緣蔓欲到天。一朝風雪厲，零落向暮年。至此事乃等，高低復何言。公休誇松柏，彭祖與顔淵。各不相健羨，焉能論柔堅。願公時飲酒，周孔今下泉。
次韻和永叔飲余家詠枯菊 梅堯臣 
今年重陽公欲來，旋種中庭已開菊。黄金碎翦千萬層，小樹婆娑嘉趣足。鬢頭插蕊惜光煇，酒面浮英愛芬馥。旋種旋摘趁時候，相笑相尋不拘束。各看華髮已垂顛，豈更少年苔色綠。自茲七十有三日，公又連鑣入余屋。堦傍猶見舊枯叢，根底青芽歡催促。但能置酒與公酌，獨欠琵琶彈啄木。所歎坐客盡豪英，槐上凍鴟偷側目。盤中有肉鴟伺之，烏鳥不知啼觜曲。諸公醉思索筆吟，吾兒暗寫千毫禿。明日持詩小吏忙，未解宿酲聊和屬。
送李獻甫寺丞知虹縣先歸金陵 梅堯臣 
今日歸爲美，塗金作馬纓。願言膏沐婦，相望石頭城。得邑柳堤合，還家梅野晴。里中多樂事，州牧是名卿。
衛尉邵少卿挽詞二首  其一 梅堯臣 
位至九卿亞，年過七十春。桐鄉歸葬日，棠樹去思人。霧裏開蒿隧，原邊起石麟。地遥徒有淚，灑向北風頻。
衛尉邵少卿挽詞二首  其二 梅堯臣 
買得吳門宅，歸來自種花。春風未歌徹，東岱已魂賒。昔作千年調，今爲一日嗟。人將鎸美德，磨石取江沙。
次韻和永叔對雪十韻 梅堯臣 
紛紛何亂目，凜凜自開門。著莫風難定，侵凌物已繁。裝成新樹色，遮盡古苔痕。冷入梁王苑，清乘衛國軒。欺貧凍蓬蓽，增險想轘轅。小隙皆能及，洪爐逼不溫。雲衣隨處積，水甲等閒屯。團戲爲丸轉，堆雕作獸蹲。豈愁空破履，幸喜有清樽。誰問諸公子，高樓與後園。
寄題劉仲叟澤州園亭 梅堯臣 
城臨太行谷，谷暖宜草木。既移洛陽花，又種阮家竹。五色雜黄紅，一林常翠綠。其間廣亭開，亦欲危榭築。春歸百禽嚎，摶黍及布穀。桑上啄椹食，林下窺果熟。果收椹已盡，飛去不須逐。婆娑黄楊樹，誰謂逢閏縮。物猶有進退，此理何用告。余心當郊君，未有地可卜。綴書豈貪樂，且以苟微祿。
送李灝秀才南歸 梅堯臣 
乘馿雪中來，別我千里歸。江南梅花發，身與越烏飛。幾年客大梁，著盡篋中衣。空餘一束書，去恨識者稀。
送刁經臣歸潤州兼寄曇師 梅堯臣 
古來山林士，一往不復返。區區世上名，豈畢車自挽。前有高山危，後有落日晚。未知所止息，已慕田家飯。愛君京口歸，萬事不著眼。乘馬飾鞍轡，乘舟畫屋版。長途與白浪，健駛固莫限。力殫風定時，各各繫岸棧。寄語老空人，青崖勿鋤剗。
贈狄梁公十二代孫國賓 梅堯臣 
雄雉飛上天，牝雉白日鳴。驅逐鳳皇雛，百鳥不出聲。豈無雕與鶚，至死莫得爭。孤鶴獨不懼，使風羽翼成。鶴性本君子，嘹唳通太清。至今有其孫，踉蹌田中行。明時與稻粱，重節亦貴名。爾無沖天力，且與鶖鶬并。慎勿啄泥穢，坐使白鷺輕。
寄金山曇穎師呈永叔內翰 梅堯臣 
江中峨峨山，上有道人住。風濤響殿閣，雲霧生席屨。道人如不聞，道人如不顧。誰能識此心，來往只鷗鷺。京洛三十年，塵埃一相遇。我與信都公，已落衣冠故。平生守仁義，齒髮忽衰暮。世事不我拘，自有浩然趣。未由逢故人，坐石語平素。
寄題刁經臣潤州園亭 梅堯臣 
新作城邊圃，陂原上下斜。竹多劉裕宅，松接戴顒家。山色不須買，江流何處涯。但邀東海月，莫聽五更鴉。
次韻和永叔夜坐鼓琴有感二首  其一 梅堯臣 
夜坐彈玉琴，琴韻與指隨。不辭再三彈，但恨世少知。知公愛陶潛，全身衰弊時。有琴不安絃，與俗異所爲。寂然得真趣，乃至無言期。
次韻和永叔夜坐鼓琴有感二首  其二 梅堯臣 
舜琴曰朕有，語舜鬰陶乎。孝悌怨則否，傲狠愧豈無。我嘗撫卷歎，歎此孟氏書。此書有深意，仁義世久虛。公今乃有感，其不在茲歟。魚躍與鶴舞，物情曾未殊。無情則無應，何必問鳥魚。
李尚書挽詞二首  其一 梅堯臣 
相門三世貴，家法百年同。天子賜恩禮，史臣書祖風。笳聲空苦霧，隴穴啟寒蓬。自古焉能免，於茲是始終。
李尚書挽詞二首  其二 梅堯臣 
伊水西頭月，青山北脚雲。夜臺無復曉，陰嶺有時熏。龍劍雙埋沒，庭蘭竟鬰芬。不知門下客，誰刻道傍文。
送朱司封知登州 梅堯臣 
駕言發夷門，東方守牟城。城臨滄海上，不厭風濤聲。海市有時望，閭屋空虛生。車馬或隠見，人物亦縱橫。變怪其若此，安知無蓬瀛。昨日聞公說，今日聞公行。行將勸農耕，用之卜陰晴。
送代州錢防禦 梅堯臣 
堂堂鴈門行，赫赫符節分。紫塞千里障，紅旗十萬軍。世家王爵貴，祖廟將臣勳。鍾鼓陳牛酒，衣裘論典墳。呼鷹下青漢，牧馬出黄雲。竇憲何爲者，燕然解勒文。
寄題廬陵董氏桂林書齋 梅堯臣 
山東桑柘多，江南松桂茂。種桑事春蠶，栽桂事華構。嘗聞雲蓋下，聚書爲大富。往往見子孫，緣天掇星宿。掇星星若珠，光彩出屋漏。秋收萬種田，作酒日爲壽。亦有千里歸，錦衣行白晝。
次韻永叔乞藥有感 梅堯臣 
子厚論鍾乳，要若鵝翎筒。安取啗棗栗，謂相出山東。所産有所美，慎勿憑村僮。公問我餌藥，石臼將使礱。我餌乃藤根，得方非倉公。曾聞李習之，其品今頗同。此物俗爲賤，不入貴品中。吾妻希孟光，自舂供梁鴻。荏苒歲月久，顔丹聽益聰。雖能氣血盛，不療貧病攻。何如面黧黑，腰金明光宮。亦莫如學釣，緡鉤懸香藭。但知烟水樂，寧計身瘠豐。我生無快意，豈異抱篤癃。公乎忽我求，略辨雌與雄。雄赤而雌白，由來不同功。沙合固切似，朋好殊未窮。長年苟不遇，笑殺渭上翁。
和王景彝正月十四夜有感 梅堯臣 
燈光暖熱夜催春，天半樓開飲近臣。馳道橫頭起山岳，露臺周匝簇朱輪。隔簾豔色多相照，下馬輕豪各競新。我已暮年殊趣嚮，濃油一盞桉邊身。
送雷太簡知虢州 梅堯臣 
牛車讀古書，少作游秦客。一朝起爲郎，華省何赫赫。若有南山雲，時時生枕席。雲潤不益老，呼吸乘間隙。抱痾初駭聞，既愈頼藥石。遂請虢太守，虢事簡且適。况有三堂存，韓詩猶可覿。永歌復飲酒，東平希阮籍。
次韻和景彝元夕雨晴 梅堯臣 
春雲收暮城，九陌灑然清。星出紫霄下，月從滄海明。車音還似晝，鼓響已知晴。靜閉衡門卧，無心學後生。
早春書局即事 梅堯臣 
薔薇結舊蔓，夭桃種新紅。傷根桃不死，著架蔓依叢。要以玩芳物，亦寧負春風。誰念太行下，移谷學愚公。
古意 梅堯臣 
林中即鹿人，常爲虎所即。虎豈援鹿者，亦各求其食。趨利不顧害，禍患安可息。古來遯世士，輕彼用智力。
送李閣使知冀州 梅堯臣 
騕褭黄金絡，春風北渡河。將軍守漢法，壯士發燕歌。綠水塘蒲短，晴天塞雁多。家聲復年少，矍鑠笑廉頗。
郭園梅花 梅堯臣 
未逢柳條青，獨見梅蕊好。猶怯春風寒，不比江南早。清香拂酒杯，素色欺蓬葆。佳人金縷衣，唱徹嗟身老。
送襄陵李令彥輔 梅堯臣 
公相爲近親，翰林爲故人。親舊各貴顯，青袍未離身。六十去作令，豈慕要路津。又思漢東歸，便置漉酒巾。深希陶淵明，澹然意已真。食棗齒宜黄，晉俗誠自淳。尚不顧隋珠，安肯與此鄰。送君識君心，掃跡向世塵。
詠劉仲更澤州園中醜石 梅堯臣  太湖
君家太湖石，何從太湖得。太湖天東南，太行天西北。相去三千里，雖有何致力。古人煩舟車，頑質無羽翼。竅引木蓮根，木蓮依以植。秋蛇出其中，舌吐虹霓色。君嘗夸於我，怪怪亦特特。以醜世爲惡，茲以醜爲德。事固無醜好，醜好貴不惑。
送趙子淵知潁州 梅堯臣 
舊穀不棲畝，新春原鹿饑。野荒多寇奪，詔發撫疲羸。驛騎東風急，菑田小雨遲。應同漢太守，膏澤亦能隨。
寄題楊敏叔虢州吏隠亭 梅堯臣 
賢哉虢略君，守虢事頗簡。有亭後園中，登覽早至晚。了了松柏關，氣象入醉眼。花草發瑣細，禽鳥啼睍睆。竟日人不來，亦莫去杯盞。
次韻王舍人憶省中小桃寄江學士 梅堯臣 
淺綻燕脂紫蠟芳，深斟吳酎白瓊觴。鳳池人憶去年豔，雉省客無今日狂。髣髴物華先上苑，依俙歌吹下昭陽。平明社雨莫催促，應翫移牀欲近傍。
次韻劉原甫社後對雪 梅堯臣 
社日遇羣飲，北風歸馬驕。陽烏雲斗晦，來燕翅難調。朝霰侵花冷，春陰到地消。宿酲無酒解，薄被覺寒饒。爐炭重然獸，衣裘更御貂。蟄宮蟲復閉，時鳥腹將枵。點綴何多思，輕狂不奈飄。唯知妍可玩，寧恤氣爲妖。剡客偶然興，海神非次朝。唱高仍和寡，公又作長謠。
次韻永叔二月雪 梅堯臣 
春雪損萌芽，未必摧杞菊。我心無愛憎，隨分樂自足。桃李紅間白，豈不悅我目。杞菊嫩且甘，豈不飽我腹。看花食蔬仍舉杯，趁取衰遲鬢猶綠。
聞王景彝雪中禖祀還 梅堯臣 
二月漫漫雪，齋宮夜寂寥。壇場祠乙鳥，桑柘響陰梟。履带春泥重，駒回廣野驕。還批五色詔，池上踏瓊瑶。
次韻景彝祀高禖書事 梅堯臣 
聞說郊禖喜氣翔，曾由乙卯命封商。今朝鍾鼓登歌祀，何日熊羆作夢祥。掃雪野廬風凜凜，陞壇公衮佩鏘鏘。君門賜胙予何有，不似矜誇鳳沼傍。
次韻和永叔雨中寄原甫舍人 梅堯臣 
頼得春巢燕未歸，高簷終日雨衰衰。細籠芳草踏青後，欲打梨花寒食時。美景已嗟空過盡，名園猶許悞相隨。錦鞍切莫九衢去，拍拍一如鵝鴨池。
毛君寶秘校將出京示予詩因以答之 梅堯臣 
古城踏成谷，不見人馬蹤。古人豈不行，舊跡豈不重。從何求故步，往返自憧憧。觀君百篇詩，善畫人形容。毫髮無不似，落筆任橫縱。曷如握明鏡，物物目所逢。贈以東南歸，擲去手中筇。
劉仲更於唐書局中種郁李 梅堯臣 
冷局少風景，買花栽作春。前時櫻桃過，今日雀李新。搦條紅蓓蕾，婀娜含雨勻。舊來薔薇叢，饒借與近鄰。始移棣萼密，不慙車下榛。日暮綴書罷，暫賞舉杯踆。
和劉原甫復雨寄永叔 梅堯臣 
階下青苔欲染衣，晴光纔漏又霏微。衝風燕子銜泥去，隔樹鵓鴣嗔婦歸。乍冷乍陰將禁火，自開自掩不關扉。渾身酸削懶能出，莫怪與公還往稀。
送正仲都官知睦州 梅堯臣 
每嗟相逢少，常苦離別多。行行復壯壯，往往起悲歌。古來易水上，義士有荆軻。捐軀思報恩，飲恨歌奈何。况彼兒女懷，牽纏如蔓蘿。是以世間人，鬢髮易番番。喜君得郡章，東歸隨春波。灘上嚴子祠，繫船聊經過。其人當漢興，富貴不可羅。足加天子腹，傲去釣於河。冬披破羊裘，夏披破草蓑。心中小宇宙，尤哂獻玉和。我慙賤丈夫，豈異戴面儺。未免爲鬼笑，誰知懼揮訶。安得如君行，收跡已蹉跎。空將閒歲月，塵埃浪銷磨。正同三峽賈，盡力向盤渦。
續永叔歸田樂秋冬二首  其一 梅堯臣 
秋風忽來鳴蟪蛄，豆葉半黄陂水枯。織婦夜作露欲冷，社酒已熟人相呼。坎坎擊鼓坐林下，醉去自有兒童扶。壯男獨獵南山虎，中子已扱荒徑狐。田家此樂樂有餘，食肉緝皮裘豈無。我雖愛之乏寸土，待買短艇歸江湖。
續永叔歸田樂秋冬二首  其二 梅堯臣 
北風如刀割寒骨，穀已成囷不倉猝。任從密雪落交加，旋採乾薪燒榾柮。鋤犂滿屋牛在牢，鵝鴨亂鳴雞亂發。割烹炊黍待鄰叟，飽向茅簷閒兀兀。田家此樂樂無涯，誰道一生空汨沒。公希平子定何如，我效梁鴻終適越。
和介甫明妃曲 梅堯臣 
明妃命薄漢計拙，憑仗丹青死悞人。一別漢宮空掩淚，便隨胡馬向胡塵。馬上山川難記憶，明明夜月如相識。月下琵琶旋製聲，手彈心苦誰知得。辭家只欲奉君王，豈意蛾眉入虎狼。男兒返覆尚不保，女子輕微何可望。青冢猶存塞路遠，長安不見舊陵荒。
酬楊愈太丞之壽州見別 梅堯臣 
疇昔西州謝法曹，聲名籍甚我徒勞。升沉一府已荒冢，憔悴兩人猶二毛。眼見榮華能幾日，心知富貴只秋毫。淮南魚美香粳滑，飽去清吟豈不高。
贈太子太傅王尚書挽詞二首  其一 梅堯臣 
周原開隴隧，鹵部葬名臣。北極履聲絕，東朝車跡湮。藏舟移夜壑，棲鵩去承塵。共看劉寬墓，碑陰幾許人。
贈太子太傅王尚書挽詞二首  其二 梅堯臣 
平生性忠厚，所守必尊君。面實賢愚混，心惟白黑分。事光中執法，書集右將軍。天意苦埋沒，北邙松柏墳。
送陝西都運彭待制 梅堯臣 
塞下兵難去，關中粟未多。君心同漢帝，糧道得蕭何。函谷馬蹄入，渭橋車轍過。地形終險固，山色舊嵯峨。不媿先賢傳，重聽得寶歌。歸來奏天子，安穩看鳴珂。
送羅職方知秀州 梅堯臣 
陸雲嘗誇千里蒓，便輕羊酪同埃塵。君今得郡正千里，已患無羊厭此珍。乃知南北各所樂，乘舟不如乘馬惡。水邊不見秦羅敷，縱有西施肌肉薄。使君事事未稱意，綠水芙蓉定何若。
寄懷劉使君 梅堯臣 
昔我從仲父，三年在河內。春游丹水上，花木弄粉黛。人誇走馬來，盡眼看沒背。薄暮半醉歸，插花紅簇隊。使君今少年，時往勸耕耒。安行過樹下，野杏正破纇。何不學山公，酩酊還倒載。令人知使君，心膽不瑣碎。切莫懲婦翁，慷慨臨并代。一朝由謗謫，雖去民苦愛。實計幸不幸，豈較進與退。因書寄此懷，繩墨老且悔。
贈僕射侍中劉相公挽詞三首  其一 梅堯臣 
處外諸侯重，居朝聖主知。妖逢庚子日，夢異武丁時。歸槨關山遠，凝笳道路悲。欲傳千古跡，佐世本無爲。
贈僕射侍中劉相公挽詞三首  其二 梅堯臣 
古今皆可見，富貴不常存。歌者未離席，弔賓俄在門。朱輪空返轍，綠酒尚盈樽。人事固如此，令名貽後昆。
贈僕射侍中劉相公挽詞三首  其三 梅堯臣 
歎此微末跡，見公三十年。貴爲天子相，能擇大夫賢。東第門闌在，南州隴隧延。立碑思叔子，墮淚峴山前。
送胥平叔太博通判湖州 梅堯臣 
依依堤邊柳，泛泛水中舟。舟行無遠近，柳影不隨流。東風欲粉絮，相逐江上頭。正見鮆魚來，貫條尾脩脩。使斫橫刀膾，便銷千里愁。檣端燕暫語，即飛入高樓。樓上饒客飲，共候風色柔。明朝同挂帆，直過南徐州。吳地多平湖，纜柂明鏡秋。芙蕖拂雨舷，女艇花底謳。不羨乘五馬，却逢羅敷羞。此官當此時，莫憶塵中游。
寄題張令陽翟希隠堂 梅堯臣 
每讀陶潛詩，令人忘世慮。潛本太尉孫，心遠跡亦去。不希五斗粟，自種五株樹。曠然箕山情，復起濠上趣。今時有若此，我豈不懷慕。
李士元學士守臨邛日有穀一莖九穟者數本芝數本蓮花連葉並蒂者各一本因賦之 梅堯臣 
臨邛傳瑞物，太守在郡時。既多九穟穀，復有三秀芝。芝以保萬壽，穀以豐東菑。更看芙容葉，並蒂照清池。
考試畢登銓樓 梅堯臣  抒情 登楼 古诗三百首 宋诗
春雲濃淡日微光，雙闕重門聳建章。不上樓來知幾日，滿城無算柳梢黄。
戲謝師直 梅堯臣 
古錦裁詩句，班衣戲坐隅。木奴今正熟，肯效陸郎無。
憶遊嵩山 梅堯臣 
四字丹書萬仞崖，神清之洞鎖樓臺。烟霞極目無人到，鸞鶴今應待我來。
甘棠 梅堯臣 
更衣入侍宮中貴，韡韡芸黄殿後花。鬭色長宜日光近，生輝尤喜蓋陰斜。依稀鞠服開風袂，約略仙盟裹露華。不與艷桃偷結子，漫天飛去作朝霞。
雞冠花 梅堯臣 
秋至天地閉，百芳變枯草。愛爾得雄名，宛然出陳寶。未甘階墀陋，肯與時節老。赤玉刻縝栗，丹芝謝彫槁。鮮鮮雲葉卷，粲粲鳬翁好。由來名實副，何必榮華早。郡看先春花，浮浪難自保。
叔治遺草蟲枕屏 梅堯臣 
世傳毗陵畫，妙絕僧居寧。不爲權貴逼，所與乃忘形。英機三尺素，落筆酒未醒。忽爲雙飛蜂，忽就一蜻蜓。螳蜋相拒立，促織如可聽。蚣蝑與螻蟈，行躍勢未停。竹蟬及鬼蝶，飄飄翻翅翮。蚊蝱亦具體，纖悉皆可名。廣宗潘叔治，持作枕間屏。我行因以贈，益見雙眉清。
早梅 梅堯臣 
江南近臘時，梅亞雪中枝。一夜欲開盡，百花猶未知。人心空共惜，天意不教遲。莫訝無穠豔，芳筵最好吹。
送貢仲章之燕 梅堯臣 
天啟文明泰運興，漢庭來召魯諸生。我嬰世網空投老，君向容臺早著名。水闊風高鵬翼健，沙乾雲暖馬蹄輕。歸來衣錦看他日，何用樽前唱渭城。
聞曼叔腹疾走筆爲戲 梅堯臣 
方聞病下利，曾不藥物止。區區溷匽間，其往寧得已。每爲青蠅喧，似與紫姑喜。傾腸倒腹後，乃是胸中美。
答紹元老示太玄圖 梅堯臣 
鵝湖有鵝吾不問，鵝湖無鵝吾不疑。道士須換黄庭經，釋子自名太虛辭。噫嘻兮，此意迥與山陰別，我亦曾非逸少爲。
句  其一 梅堯臣 
秋花冬更開，夏實冬還結。物理性難常，人意自爲孽。
句  其二 梅堯臣 
亞夫金鼓從天落，韓信旌旗背水陳。
存目 梅堯臣 
詩題：紅梅首句：認桃無綠葉，辨杏有青枝。
遊山門寺望文脊山 吳季野 
宣城百山間，文脊尤奇峯。拔出飛鳥上，畫圖難爲容。聞昔有幽人，捫蘿追赤松。遺形此石室，孤坐鹿裘重。人去邈不返，洞壑空藏龍。側行蒼崖烟，俯仰求靈蹤。逝者追可得，甘棄萬戶封。安能久塵土，傾倒相迎逢。
句 盧氏 
田舍轆轤出短牆，村落鞦韆挂高樹。